Uznemirujući sadržaj: Snimak ranjavanja Srbina u Španiji - 02.08.2019, Sputnik Srbija\nUznemirujući sadržaj: Snimak ranjavanja Srbina u Španiji\nŠpanska policija je brzom reakcijom i uz pomoć britanskih turista spasila život Srbinu koga je vezanog na balkonu držao sunarodnik, koji mu je prethodno nožem... 02.08.2019, Sputnik Srbija\n10:21 02.08.2019 (Osveženo: 03:02 26.08.2021)\n© Foto : Tviter/BaneIncident u Španiji\n© Foto : Tviter/Bane\nŠpanska policija je brzom reakcijom i uz pomoć britanskih turista spasila život Srbinu koga je vezanog na balkonu držao sunarodnik, koji mu je prethodno nožem isekao vrat, piše „Oliv pres“.\nJeziva scena odigrala se u četvrtak u poznatom španskom letovalištu kada su turisti primetili kako na trećem spratu hotela jedan muškarac drži drugog vezanog za ogradu. Muškarac, kako se ispostavilo kasnije, Srbin, imao je peškir umotan oko glave dok mu se sa vrata, niz telo slivala krv...\nGrupa Britanaca je posmatrala stravične scene u Kosti del Sol dok je jedan Srbin pretio da će ubiti drugog.\nDramatična operacija spasavanja usledila je nakon što su izbezumljeni turisti zvali policiju u pomoć zbog čoveka sa „presečenim grlom“. Lokalna policija je brzo stigla na lice mesta, a napadač je tada i dalje u ruci držao „veliki kuhinjski nož“ na grlu žrtve koja je bila vezana za ogradu.\nVezani Srbin spasen je zahvaljujući paru britanskih turista koji su se nalazili u sobi pored one u kojoj je odvijala jeziva drama.\nPar se dosetio da ključ od svoje sobe odmah da policajcima koji su brzo ušli u njihovu sobu i preko balkona počeli da pregovaraju sa naoružanim Srbinom, čiji identitet još nije otkriven, prenosi „Blic“.\n„Juče popodne, u luci Dukesa, intervenisali su lokalni policajci, izbegavajući tragičnu situaciju, spasivši život srpskom državljaninu, kome je sugrađanin pretio smrću. Žrtvu, zavezanih očiju i umrljanog krvlju, napadač je držao na jednom od balkona, ispred zaprepašćenih prolaznik“, saopšteno je iz opštine Manilve.\nVeći horor sprečen je tako što je jedna policajka sa balkona pokušala da umiri napadača, dok je njen partner za to vreme ušao u sobu u kojoj je bio napadač.\n„Službenici su odmah pokušali da smire napadača koji je preteći mahao nožem. Dok je jedna policajka pokušavala da ga ubedi (da baci oružje), njen partner je ušao u kuću i razoružao agresora", navodi se u saopštenju.\nPredsednik opštine Manilva Mario Himenes čestitao je policajcima na njihovoj „profesionalnosti i hrabrosti“.\n„Ovo je bio izolovan akt koji je zahtevao snažan odgovor da bi se osigurala bezbednost stanovništva“, rekao je Himenes.\nPolicija još nije direktno komentarisala slučaj, ali je apelovala na svedoke da joj dostave video snimke i slike kako bi mogla da podigne optužnicu.


Novo saopštenje Inicijative za život domaće muzičke scene | Balkanrock.com\nNaslovnaVestiVesti iz regionaNovo saopštenje Inicijative za život domaće muzičke scene\nNovo saopštenje Inicijative za život domaće muzičke scene\nPovodom izjave ministra finansija Siniše Malog da Vlada Srbije razmatra dodatnu podršku ugroženim sektorima, među kojima opet nije spomenuo muzičku i manifestacionu privredu, želimo da njega, ali i celokupnu javnost podsetimo na sledeće.\nManifestaciona i muzička privreda su ubedljivo najugroženije pandemijom, jer im je prvima ukinuto pravo na rad i poslednjima će biti vraćeno. Ovo je jedina delatnost koja je već preko godinu dana zabranjena sa apsolutnim padom prihoda od gotovo 100 odsto, dok su ostale ugrožene delatnosti, kao na primer ugostiteljstvo, sve vreme radile u određenim kapacitetima. Desetine hiljada ljudi su u katastrofalnoj situaciji. Preko godinu dana im je zabranjeno pravo na rad, bez mogućnosti da prehranjuju svoje porodice! Naravno da je svim ugroženim delatnostima, turizmu, ugostiteljstvu i drugima, potrebna dodatna podrška, ali ne pristajemo da mi opet budemo zaboravljeni!\nNaši predlozi su jasni i jednostavni. Država mora pod hitno prestati s davanjem novca privrednim subjektima i granama koje nisu ugrožene, i na taj način sačuvati novac u budžetu za one najugroženije. Stepen ugroženosti je lako izmeriti kroz poređenje umanjenja prihoda privrednih subjekata u 2019. i 2020. godini:\nOni privredni subjekti kojima je uvećan prihod prošle godine, ili je umanjen do 10 odsto, ne treba da dobijaju nikakvu dodatnu pomoć, i na taj način uštedeće se velika sredstva u budžetu.\nOni privredni subjekti kojima je godišnji prihod u 2020. umanjen 10-30 odsto u odnosu na 2019. treba da dobiju tri polovine minimalne mesečne zarade po zaposlenom.\nOni privredni subjekti kojima je godišnji prihod u 2020. umanjen 30-50 odsto u odnosu na 2019. treba da dobiju tri minimalne mesečne zarade po zaposlenom.\nOni privredni subjekti kojima je godišnji prihod u 2020. umanjen 50-70 odsto u\nodnosu na 2019. treba da dobiju šest minimalnih mesečnih zarada po zaposlenom, kao i\notpis doprinosa i poreza na plate.\nOni privredni subjekti kojima je godišnji prihod u 2020. umanjen preko 70 odsto u\nodnosu na 2019, i samim tim nalaze se na ivici bankrota, treba da dobiju 12 minimalnih\nmesečnih zarada po zaposlenom, kao i otpis doprinosa i poreza na plate za ceo period.\nPoseban program podrške treba da bude upućen samostalnim umetnicima i\nTakođe, predlažemo da se kreira Fond za oporavak domaće muzičke i manifestacione privrede, u iznosu od najmanje tri miliona evra, a da sredstva iz fonda po jasnim kriterijumima dodeljuje zajednička komisija Vlade i predstavnika domaće scene. Posebno napominjemo da ovde ne govorimo o velikim muzičkim zvezdama, već prvenstveno o svim onim nevidljivim ljudima iza scene koji su neophodni da bi se manifestacija desila, kao što su to hiljade zaposlenih u koncertnim kompanijama, rental i tiketing agencijama i drugim subjektima u našoj privrednoj grani.\nPodsećamo i ministra i javnost da manifestaciona i muzička privreda, iako najugroženije, od izbijanja pandemije nisu dobile nikakvu posebnu podršku u odnosu na ostatak privrede, te da smo do sada potpuno apsurdno tretirani, isto kao farmaceutska industrija i pojedine druge grane koje u 2020. prijavljuju značajno veće prihode. Država treba pod hitno da ispravi ovu grešku. Jedino će na taj način ekonomski paketi podrške moći da se nazovu uspešnim.\nGotovo sve druge evropske zemlje su prepoznale ovaj problem i svojim manifestacionim i kreativnim scenama uputile značajna sredstva dodatne pomoći. Tako su Nemačka i Velika Britanija podržali svoje lokalne scene sa milijardama, a Francuska, Holadnija, Austrija, Švajcarska, Finska, Norveška, Švedska i Poljska sa stotinama miliona evra. Čak su i manje zemlje poput Letonije i Estonije odvojile milione evra za spas svojih muzičkih i manifestacionih privreda.\nMuzičari su uvek bili među prvima kada je u pitanju prikupljanje humanitarne pomoći za one kojima je najpotrebnija. Krajnje je vreme da i naša država, ali i društvo u celini, poput većine drugih, prepoznaju značaj domaće muzičke scene, i ne dozvole njeno potpuno gašenje.\nUz veoma uspešnu masovnu vakcinaciju, Srbija je u prilici da bude među prvim zemljama na svetu koje će se vratiti normalnom životu, a u ekonomskom oporavku pogotovo turističke industrije, ali i mentalnog zdravlja nacije, manifestaciona i muzička privreda igraće ključnu ulogu.\nOvaj proglas je deo akcije „Inicijative za život domaće muzičke scene“, koju je pokrenula grupa pojedinaca, dugogodišnjih radnika na domaćoj muzičkoj sceni, a koju je do sada podržala većina najvećih manifestacija i organizatora događaja u Srbiji, kao i drugih aktera srpske muzičke scene.\nInicijativa za život domaće muzičke scene


subota, 20.07.2019. ✝ Verski kalendar\n☦ Prepodobni Toma Malein; Sveta mučenica Nedelja\n☨ Ilija prorok; Margareta; Ilijana.\n✡ 17. Tamuz\n☪ 17. Zu-l kade\n1 Mps / 64%\n20 / 29°C\n17 / 27°C\nPoslednja izmena 11:06\n21.10.2017 u 16:30\nDva luka mosta spojena, već sutra peške preko „Žeželja"\nNOVI SAD – Lukovi na novom Žezeljevom mostu preko Dunava u Novom Sadu spojeni su nakon 18 godina. Taj most gradi kompanija „Gazvi”, a građani će od sutra moći da pređu peške preko njega. Mali luk lansiran je početkom septembra, a sadašnjim spajanjem oba luka (malog i velikog) realizovan je dogovor koji je Ministarstvo građevinarstva, saobraćaja i infrastrukture napravilo sa kompanijom „Azvi” sredinom avgusta, kad su i postavljeni precizni rokovi za izvođenje aktivnosti na gradilištu. Time su stvoreni uslovi da se preko novog Žeželjevog mosta pređe pešice već u nedelju, kad će radove obići potpredsednica Vlade Srbije i ministarka građevinarstva, saobraćaja i infrastrukture Zorana Mihajlović, predsednik Pokrajinske vlade Igor Mirović i šef Delegacije Evropske unije u Srbiji Sem\n07.09.2017 u 10:08\nSpojen deo Žeželjevog mosta sa petrovaradinske strane\nNOVI SAD - Predsednik Pokrajinske vlade Igor Mirović izjavio je da je od danas deo konstrukcije Žeželjevog mosta sa petrovaradninske strane spojen sa centralnim stubom. „To je dobra i važna vest, deo simbola novog budućeg Žeželjevog mosta”, rekao je Mirović. On je objasnio da će početkom oktobra i konstrukcija sa novosadske strane takođe biti spojena sa centralni stubom mosta, nakon čega se oslobađa gradilište sa obe strane, te će radovi biti intenzivirani. Plan je, istakao je Mirović, da do januara bude uspostavljen železnički saobraćaj, a da kompletan saobraćaj i potpuno završen most bude predat Novosađanima u rano proleće. „Tu više nema problema, bilo je nekoliko nedelja kašnjenja, ali zadovoljni smo, jer slika sve govori”, rekao je Mirović za RTS, prenosi Tanjug.\n01.09.2017 u 21:20\nDrumom preko „Žeželja” na proleće\nNovi Sad – Preko Žeželjevog mosta, čija je izgradnja pri kraju, moći će da se pređe u novembru – pešice i biciklom, dok će u januaru ili februaru biti pušten železnički saobraćaj, a na proleće drumski. To su, na gradilištu mosta, novinarima preneli predsednik pokrajinske vlade Igor Mirović i potpredsednica Vlade Srbije i ministarka saobraćaja, građevinarstva i infrastrukture Zorana Mihajlović. Oni su u zajedničkoj poseti gradilištu „Žeželja” bili i početkom juna, tada u društvu komesara Evropske unije Johanesa Hana, kada su naveli optimističnije rokove: da će se u avgustu moći peške preko mosta, a železnicom krajem novembra. O drumskom saobraćaju tada nije bilo previše reči, sem da treba čekati završetak pristupnih saobraćajnica, za koje je tada tek bila stigla obnovljena\n29.08.2017 u 20:20\nIvanjički most od kamena i jaja star 111 godina\nIvanjica – I sada, posle 111 godina od gradnje, stameno stoji, narodu služi i obale Moravice spaja kameni most u centru Ivanjice. Na turističkoj tabli kraj njega piše da se on nalazi na javorsko-dragačevskom putu i predstavlja najveći jednolučni most na Balkanu. „Sagrađen je po principu klinova, bez građevinskog vezivnog materijala. Gradili su ga italijanski neimari od 1904. do 1906. godine od velikih kamenih blokova. Projektovao ga je profesor beogradskog univerziteta Milenko Turudić. Prema nezvaničnim podacima, za gradnju ovog mosta utrošeno je oko 30.000 svežih kokošijih jaja. Dužina luka koji spaja dve obale Moravice je oko 25, a širina oko sedam metara. Još se koristi za saobraćaj i prelazak pešaka. Zaštićen je kao kulturno dobro od izuzetnog značaja”, navodi ta turistička\n22.08.2017 u 12:26\nLuk Žeželjevog mosta ostao na suvom\nNovi Sad – Ponovo kasni izgradnja novog Žeželjevog mosta u Novom Sadu, koji je po prvobitnom roku trebalo da bude završen još 2013. godine. Juče je trebalo da počne zahtevni i u isto vreme atraktivni građevinski poduhvat navlačenja jednog od dva masivna luka mosta ka sredini reke, ali se to nije desilo. Isprečili su se, po nezvaničnim saznanjima našeg lista, tehnički problemi i nastale su nove poteškoće, pa je luk ostao da leži na petrovaradinskoj obali. Sve to će najverovatnije odložiti i lansiranje drugog luka, koji se nalazi na novosadskoj obali. Dva luka inače treba da se navuku na središnji stub mosta koji se jedini nalazi u rečnom koritu Dunava i zajednička je tačka njihovog oslonca. Lučka kapetanija Novi Sad ranije je već obavestila sve brodare da će zbog radova na Žeželjevom\n17.08.2017 u 14:42\nMali: Radovi na Brankovom mostu biće gotovi za dva i po meseca\nGradonačelnik Beograda Siniša Mali najavio je danas da će radovi na Brankovom mostu biti završeni za dva ili dva i po meseca. „Trajaće malo duže. Ja računam dva meseca, dva i po najviše. Dakle, ne šest meseci, ne do kraja godine. Izdržaćemo zajedno saobraćajne gužve koje će se desiti i koje se dešavaju, ali mi drugog rešenja nemamo”, rekao je Mali novinarima u Skupštini grada. On je zamolio građane za malo strpljenja. „Gledaćemo da to uradimo što pre. Ne bih da licitiram sa rokovima. Ono što je važno za građane Beograda, taj most, pogotovo ta desna strana ako gledate sa Novog Beograda je bila u katastrofalnom stanju... Potpuna sanacija je bila potrebna”, rekao je Mali i dodao da investicija nije mala. (Beta)\n16.08.2017 u 06:01\nRadovi i „Birfest” menjaju režim saobraćaja\nStrpljenje Novobeograđana i Zemunaca do pred kraj godine će biti na velikom ispitu jer će saobraćaj na Brankovom mostu od danas u devet časova biti delimično zatvoren zbog zahuktavanja obnove leve pešačke staze iz pravca Brankove ulice. U toku dana saobraćaj će se odvijati u po dve trake u svakom smeru jer će dve desne trake iz pravca Novog Beograda biti zatvorene zbog radova. Noću će za saobraćaj biti otvorena samo desna strana mosta, to jest tri trake iz pravca Brankove ulice. Za novi režim saobraćaja obezbeđena je signalizacija koja će u potpunosti regulisati i dnevni i noćni ciklus izmene smerova kretanja vozila. – Odobren režim saobraćaja neophodan je zbog zamene čeličnih konzola ispod pešačke staze mosta, čije tačno stanje može biti utvrđeno tek posle skidanja svake\n11.08.2017 u 15:47\nOd srede delimično zatvaranje saobraćaja na Brankovom mostu\nRežim delimičnog zatvaranja saobraćaja na Brankovom mostu počeće da se primenjuje od srede, 16. avgusta, najavio je danas gradski menadžer Goran Vesić. Kako je objasnio, delimično zatvaranje saobraćaja nije moglo da bude izvršeno ranije, jer je odobrenje za izvođenje tog dela radova dobijeno tek danas. Prema Vesićevim rečima, od sutra JKP „Beograd put” počeće sa presecanjem ograde i utvrđivanjem prelaza sa jedne na drugu konstrukciju i taj posao će biti završen do ponedeljka, 14. avgusta u večernjim satima.\n01.08.2017 u 10:35\nNajduži pešački most na svetu otvoren u Švajcarskoj\nŽENEVA - Skoro 500 metara dug pešački most otvoren je u blizini švajcarskog grada Cermat i predstavljen kao najduži pešački most na svetu. Viseći most, nazvan Most Evropa, dugačak je 494 metra, a postavljen je na visini 85 metara nad kanjonom Grabengufer, prenosi Bi-Bi-Si. Turistička organizacija Cermata je zvanično saopštila da je reč o najdužem takvom mostu na svetu. U austrijskom gradu Rojte postoji pešački most od 405 metara, koji se nalazi na visini od 110 metara iznad zemlje. Novi most u Cermatu je zamenio do tada postojeći, koji su prethodno oštetile stene koje su padale na njega. Njegove čelične sajle teške su osam tona, a opremljen je sistemom koji ga štiti od ljuljanja. Most Evropa je predstavljen kao sastavni deo dvodnevne pešačke rute između Cermata i Grahena u južnoj\n31.07.2017 u 13:57\nSavski most – do Lida ili do Ade?\nOno što Nemcima nije pošlo za rukom – da Stari savski most sruše – neće uraditi ni gradske vlasti. Da će čelični gorostas, koji je spasao učitelj Miladin Zarić, biti samo sklonjen sa lokacije na kojoj se trenutno nalazi, i da će njegovu sedamdesetpetogodišnju „stražu” nad Savom preuzeti moderniji i veći „brat blizanac” jasno je već više od mesec dana. Projekat novog mosta predstavljen je 15. juna i najavljeno je preseljenje postojeće konstrukcije. – Most bi sa sadašnje lokacije trebalo da bude izmešten sledeće godine, ali tek kada počne gradnja novog koji će svojom pozicijom i oblikom da čuva sećanje na Stari savski most – precizira za „Politiku” Milutin Folić, glavni gradski urbanista. Razlog za uklanjanje postojeće konstrukcije, za one koji tu ideju zagovaraju, jeste to što je –\n20.07.2019 u 10:59\nStejt department čestitao Haradinaju zbog odluke da ide na sud\n20.07.2019 u 10:24\nIran tvrdi da se oteti britanski tanker sudario sa ribarskim brodom\n20.07.2019 u 10:15\nVučić: Ostavka Ramuša Haradinaja je politički trik\n20.07.2019 u 09:06\n19.07.2019 u 23:55\nUEFA kaznila Bugarsku i Rumuniju zbog rasizma\n19.07.2019 u 23:33\nU Bondstil stigao novi komandant


Tačno na današnji dan 2012 godine, radeći na čišćenju zaostalih kasetnih bombi na Pančićevom vrhu, oko 10.30, poginuo je specijalista u ovom poslu deminer Rade Alimpijević (49).\nTragedija se dogodila nedaleko od mesta gde su 1. avgusta, radeći isti posao, poginula dvojica starešina Vojske Srbije. Eksplozija je izazvala požar koji je zahvatio 600 hektara livada i niskog rastinja. U gašenje velikog požara odmah su se uključili vatrogasci sa Kopaonika i Raške, aktivirani su i topovi za pravljenje veštačkog snega, a vrlo brzo stigli su i helikopter MUP Srbije i ruski avion Antonov specijalizovan za gašenje požara.\nNa teritoriji Kosova i Metohije u blizini Nebeskih stolica nalazi se još oko 300 hektara neočišćenog terena pod kasetnim bombama. Pre par dana uz pomoć Nacionalnog parka Kopaonik i hrabrog rendžera Nikolić Rajka postavlli smo table upozorenja okolo minskog polja.\nOdmah nakon održanog pomena nastradalom Alimpijeviću pojavili su se pripadnici KFOR-a neposredno od mesta tragedije.\nAutor teksta i fotografije: Boban Kurandić


Višespratnice na mestu porodičnih kuća - Dositejeva ulica zrela za rekonstrukciju\nTrotoari su ruinirani, betonske ploče izvaljene na većem delu pešačke staze\nStanari Dositejeve ulice žale se da u tom kraju nema osvetljenja pa je noću, kažu, kao u „zoni sumraka”.\nOsim toga, trotoari su ruinirani, betonske ploče izvaljene na većem delu pešačke staze, što invalidima, starijim sugrađanima i majkama s decom prilično otežava kretanje, a nemali problem predstavljaju i automobili parkirani na trotoaru. Situacija nije sjajna ni kada je reč o kolovozu, budući da se u Dositejevoj poslednjih godina grade višespratnice, te tuda sve češće prolaze kamioni i građevinska mehanizacija.\nIz Gradske uprave za građevinsko zemljište navode da je njihov nadzorni organ dao nalog JKP „Stan” za popravku rasvete, odnosno fenjera i podzemnih instalacija oštećenih prilikom izgradnje novih objekata.\nZbog višespratnica na mestu porodičnih kuća i investitora koji su precenili vrednost parkinga ili pak nisu na svojoj parceli obezbedili dovoljno mesta, građani su često prinuđeni na to da svoje četvorotočkaše ostavljaju na kolovozu, trotoaru, zelenoj površini... Taj problem aktuelan je u mnogim gradskim kvartovima, pa ni Dositejeva ulica nije izuzetak, prenosi Dnevnik.\nAktuelnom plansko-urbanističkom dokumentacijom predviđeno je da puna širina regulacije ulice bude 20 metara, odnosno planirano je proširenje s južne strane, kao i izgradnja više desetina parking-mesta, objasnili su za Dnevnik u Gradskoj upravi za građevinsko zemljište i investicije. Ovogodišnjim Programom uređivanja građevinskog zemljišta planirana je izrada novog dokumenta – plana detaljne regulacije bloka Temerinske, Kisačke i Dositejeve ulice – koji će obuhvatiti i južnu stranu Dositejeve.\ndositejeva nekretnine Novi Sad salajka


Nagrada Sveta finasije 2011 – Najbolji broker u Aziji\nMeđunarodni broker InstaForex nastavlja pobednički da maršira po azijskom regionu i ulazi na ostala svetska tržišta finansijama. Britanski magazin Svet finansija proglasio je kompaniju InstaForex za “Najboljeg brokera u Aziji” na prestižnom uručenju nagrada Sveta finansija tri godine uzastopno. Uglavnom je svaka kompanija ponosna kada prvi put dobije nagradu. Dobijanje nagrade drugi put govori o kompaniji koja korača sigurno. Dobijanje nagrade tri puta uzastopno predstavlja neoboriv dokaz o sigurnoj vodećoj poziciji kompanije u Aziji.\nKompanija InstaForex je već postigla veliki uspeh u Aziji. Razvila je znatnu mrežu predstavništava i ogranaka, pokrenula redovne obrazovne treninge i seminare i uvela dodatne onlajn usluge za korisnike iz Azije. Osim toga, pokrenula je izvanredno takmičenje u lepoti Miss Insta Asia. Međutim, InstaForex tim ne pravi predah! Kompanija uvek teži da bude još bolja i istovremeno proširuje svoje aktivnosti i izvan regiona Azije. Postala je naširoko poznata u Evropi i Africi i teži da osigura još jače pozicije u ovim regionima.\nVeć treću godinu zaredom najprestižnija nagrada u svetu finansija uručena je InstaForex-u: kompanija je od strane Sveta finansija ponovo osvojila nagradu za Najboljeg brokera u Aziji.


NOPS: Potrošači i dalje bez kolektivne zaštite\nTanjug 1. juna 2021. 10:32\nBEOGRAD – Nacionalna organizacija potrošača Srbije (NOPS) ocenjuje da potrošači u Srbiji i dalje ostaju bez efikasne kolektivne zaštite, jer u Nacrtu izmena i dopuna Zakona o parničnom postupku nema ni reči o kolektivnoj tužbi.\nU saopštenju NOPS-a se navodi da Ministarstvo pravde ni nakon devet godina nije u stanju da objasni ni definiše, pa samim tim ni da zašti kolektivna prava i interese potrošača.\n„Ustavni sud je još 2012. godine odlučio da odredbe Zakona o parničnom postupku, kojim se definiše zaštita kolektivnog interesa građana putem kolektivne tužbe, nisu u skladu sa Ustavom, odnosno da je pojam kolektivnog interesa nedovoljno jasan“, kažu u NOPS.\nDodaju da su baš tih godina građani počeli da podnose masovne tužbe protiv banaka, a kako kolektivni interes i dalje nije pojašnjen, pojedinačna borba sa bankama, mobilnim operatorima, nesavesnim trgovcima i proizvođačima traje sve ove godine.\nSve bi, ističu, moglo biti znatno jednostavnije, brže i efikasnije da je kolektivna tužba, kao moćno pravno sredstvo, dostupna građanima, odnosno licenciranim organizacijama koje bi, nakon što ispune zakonom propisane kriterijume, imale pravo njenog korišćenja.\nOvakav sistem kolektivne zaštite i obeštećenja funkcioniše decenijama u državama EU i to u situacijama gde potrošaču, kao pojedincu, nije isplativo da tuži proizvođača zbog pakovanja salame kojoj je istekao rok, ali zato u toj situaciji, organizacija potrošača ima pravo i obavezu da tuži nesavesnog proizvodača ili trgovca koji je na tržište plasirao tone lošeg proizvoda i tako ugrozio zdravlje i bezbednost velikog broja ljudi.\nNaveden je i primer mobilnog operatora čiji ugovor sadrži nepravičnu odredbu, a zbog koje su svi korisnici oštećeni.\nZbog svega ovoga NOPS izražava najoštrije neslaganje sa objavljenim tekstom Nacrta izmena i dopuna Zakona o parničnom postupku i zahteva da se u postupku izrade novog nacrta uvaže sugestije stručne javnosti iz oblasti zaštite potrošača, a koje se pre svega tiču kolektivne tužbe.\nOna, navode u NOPS-u, mora naći svoje mesto u ovom zakonu i pravnom sistemu.


Gradonačelnik razgovarao s građanima o njihovim problemima (FOTO+AUDIO) | Radio Magnum 103 MHz\nPočetak/Društvo/Gradonačelnik razgovarao s građanima o njihovim problemima (FOTO+AUDIO)\nRadio Magnum Send an email 14. decembra 2019. | 16:31\nPriliku da u direktnom susretu sa gradonačelnikom Zaječara i njegovim saradnicima iznese neki svoj problem ili ideju iskoristilo je danas 12 građana.\nU salonu Gradske uprave, Zaječarci su danas iznosili zahteve koji su se ticali rešavanja imovinsko-pravnih odnosa, tražili materijalnu pomoć, pomoć oko rešavanja komunalnih problema i pronalaženja posla.\nMeđu građanima koji su danas razgovorali sa gradonačelnikom je i Radiša Jelenković Raša.\nBilo je i onih koji imaju probleme u svom komšiluku.\nSa građanima je, kako bi rešavanje određenih problema bilo što efikasnije, osim gradonačelnika razgovarao i čitav tim ljudi, od pomoćnika do direktora zaječarskih javnih predueća.\nGradonačelnik Boško Ničić je, po završetku prijema, rekao da su problemi građana sa kojima je danas razgovarao, uglavnom rešivi.\n“Postoje problemi koji jednostavno ne mogu da se reše, ali je dobro popričati s ljudima pa videti u nekoj perspektivi moguće je da će se otvoriti prostor za rešavanje i takvih problema, ali ovo što smo do sada imali mislim da su rešivi problemi i da su uglavnom građani izašli zadovoljni”, naveo je Ničić i dodao da će razgovori sa građanima biti organizovani i u narednom periodu, ne samo u gradu, već i u zaječarskim selima.\n“Mi ćemo nastaviti, već do 11. januara imamo sve termine subotom popunjene, otprilike može između 12 i 15 građana da bude primljeno u ova dva sata. Ovo što radimo sada ovde u Gradskoj upravi odmah od Nove godine, možda i nedelju dana pre Nove godine, četvrtkom će biti organizovano u seoskim mesnim zajednicama, ali nećemo organizovati zborove, već će to biti pojedinačna primanja građana”, rekao je Ničić dodajući da će žitelji zaječarskih sela biti obavešteni nedelju dana ranije o poseti gradonačelnika i njegovog tima određenoj seoskoj mesnoj zajednici.\nZaječarci koji žele da zakažu razgovor sa gradonačelnikom mogu to učiniti svakog radnog dana, od 12 do 14 sati preko telefonskog broja 019/421-597.\nNičić će, takođe, primati građane kao funkcioner Srpske napredne stranke, utorkom, u prostorijama te stranke.


Fratini o svojim susretima sa Putinom u Moskvi: Vođa i čovek - 30.12.2019, Sputnik Srbija\nFratini o svojim susretima sa Putinom u Moskvi: Vođa i čovek\nBivši ministar spoljnih poslova Italije i bivši potpredsednik Evropske komisije Franko Fratini ispričao je, u okviru projekta posvećenog 20-godišnjici Vladimira... 30.12.2019, Sputnik Srbija\nrusija, svet, vesti, franko fratini, vladimir putin\n08:57 30.12.2019 (Osveženo: 10:15 30.12.2019)\n© AFP 2022 / NICHOLAS KAMMBivši italijanski ministar spoljnih poslova Franko Fratini\nBivši ministar spoljnih poslova Italije i bivši potpredsednik Evropske komisije Franko Fratini ispričao je, u okviru projekta posvećenog 20-godišnjici Vladimira Putina na čelu Rusije, kako ga je ruski predsednik primao u svojoj letnjoj rezidenciji u predgrađu Moskve.\nPrema Fratinijevim rečima, Putin ga je uvek primao kada je u Rusiju dolazio kao ministar spoljnih poslova, pri čemu su se ovi susreti dva puta održavali u njegovoj vili u predgrađu Moskve. To se prvi put dogodilo ubrzo nakon imenovanja italijanskog političara za ministra spoljnih poslova u novembru 2002. godine.\n„Znajući da mnogo volim životinje, Putin je sa sobom doveo svog divnog, veoma simpatičnog psa — crnog labradora Koni. I dok smo razgovarali, ona je sve vreme sedela kraj kamina između nas“, rekao je on.\nOn je dodao da mu je Putin na tom sastanku ispričao o jedinstvenom programu za zaštitu amurskog tigra kome preti izumiranje.\n„I takav projekat je zaista realizovan, a amurski tigar je spasen“, konstatovao je bivši ministar.\nFratini je naglasio da ima mnogo dobrih ličnih uspomena na susrete sa Putinom koji o njemu govore kao o čoveku.\n„Jer možete da budete veliki vođa, ali lični, ljudski aspekt uvek ostaje izuzetno važan i interesantan“, istakao je on.\nItalijanski političar smatra da tajna dugog političkog života predsednika Putina leži u njegovoj sposobnosti da ljudima govori istinu, čak i ako je ta istina neprijatna.\nGovoreći o ljudskim osobinama predsednika Rusije, Fratini je dodao da je Putin jedan od retkih svetskih lidera koji cene i održavaju lična prijateljstva.\n2 Oktobar 2019, 14:31\nPrema Fratinijevim rečima, on je to osetio i na sebi kada je, kada već više nije bio ministar, saznao da je odlikovan ruskim Ordenom prijateljstva.\n„Moram reći da je takav odnos prema prijateljima uopšte karakterističan za vašu zemlju. Ali to ne garantuje da će se tako ponašati i šef države“, ocenio je on.\nOdgovarajući o ličnim osobinama ruskog predsednika, Fratini je rekao da Putina odlikuje zavidna sposobnost da se šali i smeje, ali u zvaničnim situacijama obično izgleda veoma ozbiljno, zaključio je on.


UN mole za 5,5 milijardi dolara za spas 34 miliona gladnih, neki decu hrane blatom\nBeta 12. marta 2021. 07:25\nŠef Ujedinjenih nacija je apelovao da se hitno prikupi 5,5 milijardi dolara da bi se sprečila propast 34 miliona ljudi u više od 30 zemalja koje su na korak od msovne gladi zbog ratova, a šef Svetskog programa za hranu je upozorio da se 270 miliona ljudi u svetu ove godine suočava s „krizom gladi“.\nAntonio Gutereš je na sastanku Saveta bezbednosti UN na visokom nivou koji su organizovale SAD, rekao da je više od 88 miliona ljudi patilo od „akutne gladi“ na kraju 2020. godine zbog sukoba i nestabilnosti, što je 20 odsto više nego godinu ranije, i da „projekcije za 2021. ukazuju na nastavak ovog zastrašujućeg trenda“.\nIzvršni direktor Svetskog programa za hranu Dejvid Bizli je rekao da su lideri odgovorili na njegovo upozorenje Savetu bezbednosti pre godinu dana kada je svet bio na ivici pandemije KOVID-19 i „pandemije gladi“ koja bi mogla da u „izgladnjavanje“ gurne ne samo tadašnjih 135 miliona, nego i 270 miliona ljudi što će ove godine dovesti do „gladi biblijskih razmera“ u više od trideset zemalja.\nNa nesreću, rekao je Bizli, „ono što je 2020. bila zabrinutost, 2021. je stvarnost“ zbog novih talasa KOVIDA-19 i jer se ekonomije još nisu vratile u normalu.\nI Gutereš i Bizli su naglasili da su postojeća i nadiruća kriza gladi uglavnom uzrokovane sukobima i da ih je zato moguće sprečiti.\nUpozorio je da će, „ako odmah ne bude akcije, milioni ljudi doći na ivicu ekstremne gladi i smrti“, ukazujući na projekcije koje pokazuju da krize gladi „eskaliraju i šire se preko Sahela i Roga Afrike, a ubrzavaju u Južnom Sudanu, Jemenu i Avganistanu“.\nU nekim zemljama Gutereš je rekao da je „glad već tu“ i „ljudi umiru od gladi i trpe kritične stope neuhranjenosti“.\n„Delovi Jemena, Južnog Sudana i Burkine Faso su zahvaćeni gladju ili uslovima sličnim gladi“, rekao je on. „Više od 150.000 ljudi je tamo u opasnosti od umiranja od gladi“.\nGeneralni sekretar je rekao da je Kongo, u sukobima na istoku i drugim mestima bogatim rudom, „prošle godine doživeo najveću krizu hrane na svetu, sa skoro 21,8 miliona ljudi koji su gladovali od jula do decembra“, a Bizli koji je posetio Kongo prošle nedelje, rekao da taj broj raste.\nU Avganistanu je 17 miliona ljudi u sličnom pooložaju, četiri miliona gladnih više nego lane, rekao je Bizli. U Nigeriji je zabeleženo „zapanjujuće povećanje“ sa pet na 13 miliona gladnih, a u Siriji se posle 10 godina rata „preko 12 miliona ljudi suočava se s kriznim nestašicama hrane“.\nDeset godina pošto je Južni Sudan proglasio nezavisnost, Gutereš je rekao da je tamo 60 odsto stanovništva gladno, s hroničnim sporadičnim nasiljem, ekstremnim vremenskim prilikama i ekonomskim posledicama KOVIDA-19 koji gura više od sedam miliona ljudi u akutnu nestašicu hrane.\nCene hrane su toliko visoke, rekao je on, da „samo jedan tanjir pirinča i pasulja košta više od 180 odsto prosečne dnevne nadnice – što bi bilo kao da ovde, u Njujorku, takav obrok košta 400 dolara“.\nBizli koji je početkom februara posetio jedan region u Južnom Sudanu, rekao je da je čuo da „majke tamo decu hrane kožom uginulih životinja, ili čak i blatom“, zbog čega je nužna hitna akcija.\nGeneralni sekretar je članove Saveta bezbednosti pozvao da „svoj privilegovani položaj upotrebe da učine sve što je u njihovoj moći da okončaju nasilje, pregovaraju o miru i ublaže glad i patnju koje pogađaju toliko miliona ljudi širom sveta“.\nŠef Ujedinjenih nacija je rekao da je njegova poruka Savetu bezbednosti jednostavna: „Ako ne hranite ljude, hranite sukobe“.


27. decembra 2021. - Leutar.net\nPRETEŠKA I PRETUŽNA GODINA: Ove poznate ličnosti su preminule u 2021. godini\nGodina iza nas donela je mnogo tuge i bola. Iako od početka u januaru 2021. ništa nije ukazivalo da će ova godina biti ovako teška, pored epidemije korona virusa koja […]\nKovačević: Popeo bih se na Banj brdo, ali nemam kamere, dronove, reflektore i bubice\nRadovan Kovačević portparol SNSD i savjetnik člana Predsjedništva BiH Milorada Dodika, prokometarisao je tzv. „opuštenu šetnju“ Draška Stanivukovića, Jelene Trivić i Branislava Borenovića na Banj brdu. On je poručio da […]\nDječak poželio gitaru, Putin mu pomogao da dobije stan\nMOSKVA – Ruski predsjednik Vladimir Putin pomogao je porodici dječaka koji je maštao o gitari da u okviru kampanje „Jelka želja“ riješi stambeno pitanje. Mark Kobljenjev, 14-godišnjak iz Moskovske oblasti, […]\nSurova ispovijest gastarbajtera iz Čačka: „OSTAVLJAM ŽENU I DETE I IDEM U MATERINU“\nOdlazak u inostranstvo radi egzistencije , daleko od svog doma, nikada nije lak, pogotovo kada se radi o rastanku sa porodicom. Iako znamo da sve to radimo zbog boljeg sutra, […]


Javno - istrazivanja - Napad na BIRN “deo balkanske demokratske krize”\nNapad na BIRN “deo balkanske demokratske krize”\nNovi model autoritarne vlasti uzima maha na Balkanu, a koji EU ili ne prepoznaje ili se ne osvrće na njega, izjavio je Florian Bieber na LSE-u\n„Orkestrirana kampanja protiv BIRN-a u Vučićevoj Srbiji tipičan je primer novog autoritarizma koji hara Balkanom i koji unazađuje demokratska dostignuća devedesetih“, izjavio je u utorak u Londonu stručnjak za Balkan, Florian Bieber .\nGovoreći na Londonskoj školi ekonomije i političkih nauka (LSE) na temu “Kriza demokratije na Balkanu”, Bieber, inače profesor jugoistočnih evropskih studija u Gracu, rekao je da ovaj slučaj odgovara “regionalnom šablonu autoritarnog iskušenja”. On je doživeo uspon vlada sa izraženim autoritarnim i anti-demokratskim karakteristikama koje, međutim, ne treba mešati sa klasičnim diktaturama.\nBieber je rekao da Vučićeve više puta ponovljene tvrdnje da je BIRN lagao u vezi sa svojim izveštajem o ispumpavanju vode sa kopa Tamnava čine deo šireg obrasca orkestriranih napada protiv drugačijih, kritički nastrojenih glasova, a koje su se oslonile na pitome, tabloidne medije.\nDrugi primeri obuhvataju nemilosrdnu kampanju protiv grupe za ljudska prava MANS iz Crne Gore i hapšenje i pritvaranje istražnog novinara Tomislava Kezarovskog u Makedoniji.\nBieber je ukazao na očigledan paradoks u tome što Vučić optužuje BIRN da “dobija novac od [Majkla] Davenporta” – šefa delegacije EU u Beogradu – kako bi širio navodne neistine dok njegova vlada aktivno radi na dobijanju članstva u EU.\n„Ovaj paradoks nije neobičan“, dodao je on i rekao da su se „širom regiona vlade opredeljivale za diskurs o Evropi, reformama i borbi protiv korupcije dok su se, u praksi, ponašale potpuno drugačije“.\nBieber je rekao da nove autoritarne vlasti u regionu ne treba brkati sa njihovim prethodnicima iz devedesetih. One ne moraju da promovišu rat ili ultranacionalizam, da govore kroz “državne medije” ili da pobeđuju na izborima uz pomoć očite izborne krađe.\nNovi model vladavine karakteriše jaka partijska politička kontrola administracije – i tržišta poslova, duboko prodiranje u navodno nezavisne državne institucije i fleksibilan odnos prema zakonu.\nU neku ruku novi sistem je jači i delotvorniji – više “makojavelijski”, kao je on to formulisao. Višepartijske koalicije omogućile su, na primer, raspodelu plena između većeg broja različitih interesnih strana.\nRazvoj privatnih, tobože nezavisnih medija omogućio je novim režimima da govore kroz domaćina u vidu navodno međusobno nepovezanih medija od kojih bi država, u slučaju potrebe, takođe mogla i da se distancira.\nGovoreći o faktorima koji stoje iza uspona autoritarizma novog stila u jugoistočnoj Evropi, Bieber je izdvojio razočaranje reformizmom koje među biračima pothranjuje mentalitet “svi su isti”. Kao još jedan faktor naveo je izostanak uspona istinski ideoloških partija sa definisanim biračkim telima.\n„Ironično, ali EU integracija je, u nekom smislu, potpomogla uspon autoritarnih populista u regionu, koji su naučili da prisvajaju slogane o Evropi, korupciji – i da ih koriste kao oružje protiv domaćih protivnika. Postoji “interesantan međusoban odnos između EU integracije i ovih šablona [vlasti]”, primetio je on.\nU procesu monitoringa regiona od strane EU, kao, na primer, u izveštajima o napretku, ne postoji “jačina reči koju biste očekivali”, napomenuo je Bieber. Prisutan je fenomen da EU “ne vidi šumu od drveta” u smislu da se neretko okrutna postupanja regionalnih vlasti prema protivnicima ne odražavaju u izveštajima koji, osvrćući se na mnoštvo različitih sektora, propuštaju da obuhvate “sveukupnu sliku”.\nOsim ovog birokratskog pristupa, čini se da je još jedno pitanje bilo predmet strateškog razmatranja EU. Na Kosovu i u Srbiji, na primer, mnogo toga u očima EU podređeno je prioritetu održavanja dijaloga između Kosova i Srbije pod okriljem EU.\nJoš jedan faktor koji stoji iza preterano optimističnog ili blagog karaktera izveštaja i ocena EU o razvoju situacije u regionu je i zapažena potreba Brisela da se melodija raspoloženja održi pozitivnom u trenutku kada se princip proširenja suočava sa sve jačim napadima unutar same EU.\nZaključujući svoje izlaganje, Bieber je izneo mišljenje da su autoritarne vlasti novog stila tu za stalno – i to ne samo na Balkanu. Mađarska je još jedan primer.\nDugoročno gledano, neke će se možda “spotaći”, svojatajući jedan sistem vrednost – o Evropu, reforme i slično – a sledeći zapravo neke druge vrednosti. Međutim, ovo se se odnosi na nešto dalju budućnost. Srednjeročno gledano, jedna stvar je sigurna kada su u pitanju ove vlade: “Ono što one neće uraditi jeste da se neće kretati u pravcu liberalne demokratije”.


Savet za borbu protiv koprupcije :: Osnivanje i nadležnost\nSavet za borbu protiv korupcije trenutno ima šest članova. Članove Saveta, prema Odluci o osnivanju, imenuje Vlada na predlog članova Saveta. Članovi Saveta mogu biti istaknuti domaci i strani naučnici i stručni saradnici, koji svojim znanjem i ugledom mogu doprineti radu Saveta. Predsednika Saveta imenuje Vlada iz redova članova Saveta i na njihov predlog. Tehničko-administrativnu pomoć Savetu pruža Generalni sekretarijat Vlade Srbije.\nSavet za borbu protiv korupcije samostalno raspolaže budetom koji usvaja Vlada Srbije na predlog Saveta.\nSavet za borbu protiv korupcije svakodnevno prima veliki broj predstavki gradana. Međutim, Savet se bavi pojedinačnim slučajevima jedino ukoliko oni ukazuju na neku širu pojavu, koja posebno ističe izvore krupne korupcije u privredi i politici. Predstavke se prosleduju nadležnim institucijama, a o kretanju predmeta i o pristiglim odgovorima, podnosioci se obaveštavaju poštom ili telefonom.\nNa osnovu relevantne dokumentacije koju tokom svog istraživanja prikuplja, Savet radi na izveštajima, koji se dostavljaju Vladi Republike Srbije, a potom iznose u javnost. O izveštajima i njihovom objavljivanju, odlučuje se na sednicama Saveta, većinom glasova prisutnih članova.\nSavet za borbu protiv korupcije na početku svake godine usvaja Izveštaj o radu za prethodnu godinu i dostavlja ga Vladi Republike Srbije.


Obnova Pionirskog parka - Beobuild\nKrajem septembra počela je obnova Pionirskog parka, tokom koje će u okviru redovnog odrzavanja biti obnovljene pešačke staze, zelenilo, dečije igralište i fontana “Devojka sa krčagom”. U tom smislu, neće biti nikakvih programskih i funkcionalnih izmena, već samo obnova parkovske infrastrukture i mobilijara. Radovi su podeljeni u nekoliko etapa, tako da su do sada pojedini delovi završeni, dok će ostatak radova trajati do sredine decembra.\nU okviru sanacije Pionirskog parka kao pohvalnu ističemo ponovnu rekonstrukciju fontane “Devojka sa krčagom”, koja će konačno dobiti izgled koji zaslužuje. Naime, iako zaštićen objekat, ova fontana prošla je kroz katastrofalnu rekonstrukciju 2010. godine, tokom koje je upropašćen autentični izgled upotrebom neadekvatne kamene obloge – crvenog mermera. Kako je ovako kardinalni prestup mogao da prođe u Zavodu za zaštitu spomenika priča je za sebe, ali dobra vest je da se ta greška sada ispravlja. Fontani će biti vraćen prvobitni izgled bazena od lomljenog kamena, pošto je već modernizovana izgradnjom nove recirkularne pumpno-filterske stanice.\nPionirski park (foto) - 22. novembar 2017.\nPlato ispred crkve Svetog Marka (foto) - 22. novembar 2017.


Sećanje na žrtve saobraćajnih nezgoda – Info M\nPočetna / Vesti / Sećanje na žrtve saobraćajnih nezgoda\nŠlep služba odnosi vozilo posle udesa.\nSećanje na žrtve saobraćajnih nezgoda\nN. Stanković 19. новембра 2017.\tVesti Ostavite komentar 723 pregleda\nMeđunarodni Dan sećanja na žrtve saobraćajnih nezgoda obeležen je danas u Starom dvoru otvaranjem izložbe „Trenutak menja sve“ i odavanjem pošte minutom ćutanja poginulima u saobraćjajnim nesrećama.\nGradski menadžer Vesić je rekao da grad sa svoje strane, izgradnjom saobraćajne infrastrukture, takođe i njenom modernizacijom i obnavljanjem daje svoj doprinos u pravcu veće bezebdnosti saobraćaja.\nVesić je precizirao da je izgrađeno 200 kilometara ulica, urađeno više najvažnijih i najprometnijih, ali i drugih saobraćajnica u samom grada i prilazima, ali i onih u Mladenovcu, Lazarevcu, Grockoj, kao i 11.500 kvadratnih metara trotoara.\n– Planirani su veliki radovi u Kneza Miloša, Cara Dušana, Trgu Republike, 27. Marta i drugim deonicama što će doprineti bržem i sigurnijem saobraćaju u glavnom gradu Srbije – istakao je Vesić.\nOn je posebno ukazao na 156 zona oko škola, zona usporenog saobraćaja radi što veće bezbednosti učenika i ostalih učesnika u saobraćaju i na akciju „Đaci vas mole usporite pored škole“ i dodao da se mnogo očekuje i od novog zakona o bezbednosti saobraćaja.\nDirektor policije Vladimir Rebić je rekao da je i ovo momenat da se zapitamo da li smo svi i koliko učinili da se poboljšaju uslovi i sveukupan ambijent koji će poboljšati bezebednost sapobraćaja.\n– Broj poginulih i povređenih manji je nego što je bio prethodnih godina, ali niko ne može biti zadovoljan dok postoji ijedna žrtva saobraćajnih nesreća – naveo je Rebić.\nPrema njegovim rečima, na putevima Srbije početkom 90-ih je bilo i 2.000 žrtava, da bi se taj broj sada smanjio na oko 600 godišnje.\nRebić je rekao da MUP radi sve u svojoj nadležnosti u tom pravcu, napominjući da su pooštrene kontole alkotestom, da se radi na smanjenju brzine, a da se napori ulažu i na obavezno vezivanje pojaseva.\nDirektorka Agencije za bezbednost saobraćaja Jasmina Milošević je navela da godišnje na putevima širom sveta pogine oko 1,5 milion ljudi, da se svakih šest sekundi desi jedna saobraćajna nezgoda, na svakih dva minuta život izgube tri osobe, na četri jedno dete.\nOna je ukazala da je potrebno da institucije i pojedinci, učesnici u saobraćaju, daju svoj doprinos kako bi se bezbednost povećala.\nPrema njenim rečima, broj žrtava mopedista smanjen za 17 odsto, biciklista 20 odsto, a autobusima za 71 odsto, mladih za devet i pešaka za tri.\nGeneralni sekretar AMSS Predrag Đurđev je naznačio da je saobraćaj povezao svet, doprineo razvoju društva ali i naveo da to nosi i mnogo odgovornosti.\nOn najavio i početak akcije, od ponedeljka 20. novembra, pregleda tehničke ispravnosti vozila uz poruku da je samo tehnički ipsravno vozilo bezbedno vozilo.\nKako je rečeno u 2016. godini bilo je 607 žrtava saobraćajnih nesreća u Srbiji, a oko 20.400 ljudi je povređeno u tim nesrećama.\nUčesnici i organizatori obeležavanja Dana sećanja na žrtve saobraćajnih nezgoda ispred Starog dvora pustili su bele balone u znak sećanja na sve žrtve tih nesreća.\nPrethodno Milan Djordjević sačuvao OFK Beograd\nSledeće Još 270 stambenih jedinica u Kamendinu


KOVAČEVIĆ KATEGORIČAN “Na Manjači se ne održava i nikada neće biti održana vojna vježba NATO” - Srpskainfo\nKOVAČEVIĆ KATEGORIČAN “Na Manjači se ne održava i nikada neće biti održana vojna vježba NATO”\nNa Manjači se ne održava i neće se nikada održati bilo kakva vojna vježba NATO saveza, već se održava vježba Oružanih snaga BiH i to iz aktvnosti kakve se provode već 10 godina, izjavio je portparol SNSD Radovan Kovačević.\nKovačević je naglasio da je riječ o aktivnostima koje se provode u svim zemljama koje učestvuju u međunarodnim misijama, pa će identična aktivnost biti realizovana za mjesec dana i u Srbiji koja, takođe, ako to, kako kaže, slučajno ljudi iz opozicije ne znaju, nije u NATO savezu, već je vojno neutralna zemlja.\n– S obzirom na to da su ljudi iz naše opozicije poznati po tome da redovno pokušavaju steći određene političke poene na površnosti, neznanju i manipulacijama, moram podsjetiti javnost da su oni u prošlom mandatu dozvolili i učestvovali u organizaciji zajedničke vježbe sa američkim vojnim snagama, dakle, direktno NATO vježbe i to na način da su planirali da sa našeg aerodroma u Mahovljanima polijeću američki avioni i ispaljuju neku vrstu raketa na Manjači. To su isti oni američki avioni koji su nas 1995. godine bombardovali osiromašenim uranijumom – istakao je Kovačević.\nOn je podsjetio da se takva NATO vježba, koju je Mladen Ivanić prethodno već odobrio, nije dogodila na teritoriji Republike Srpske i to samo i isključivo zahvaljujući Miloradu Dodiku.\n– Vidim da (Vukota) Govedarica pokušava da bude mudar pa kaže da je u politici najteže kada vas stignu vlastite riječi. Vjerujem da će se većina građana složiti da je, ipak, najteže kada u javni prostor stignu bilo kakve riječi Vukote Govedarice – rekao je Kovačević.\nOn je naglasio da mora podsjetiti ljude iz opozicije da su, dok god je SNSD na vlasti, vjerske slobode u Republici Srpskoj zagrantovane, isto kao u EU i ostatku civilizovanog svijeta, a da snimanje i emitovanje vjerskih obreda u svrhu da nekoga isprovocirate doživljavaju kao zloupotrebu zagarantovanih sloboda.\nPolitika ManjačaNATORadovan Kovačecić\nTRAGEDIJA NA PUTU Motociklista (24) sletio sa puta i udario u ogradu, PREMINUO U BOLNICI\nJOŠ JEDAN TERORISTIČKI NAPAD U FRANCUSKOJ Nasrnuo na policiju i vikao "ALAHU AKBAR", IMA MRTVIH\nDOKAZIVANJE PRED NATO Na vježbi na Manjači više od 1.000 vojnika OS BiH, NAJVEĆI IZAZOV korona\nLOVRIĆ O VJEŽBI NATO NA MANJAČI “Održati makar liturgiju za Malu Gospojinu“\n"ODMAH PREKINUTI VJEŽBE NA MANJAČI" SDS upozorava da se krše mjere Republičkog štaba za vanredne situacije\nZLOUPOTREBA MANJAČE Kondić: Vojne vježbe ugrožavaju razvoj turizma i drugih potencijala\nVOJNA VJEŽBA NA MANJAČI Okolić: Cilj nije molitva nego ocjena spremnosti Oružanih snaga\nJOŠ UVIJEK VIDLJIVI TRAGOVI KRVI Detalji stravičnog sudara autobusa i kamiona (FOTO)\nREAKCIJA IZ AMBASADE SAD "Članstvo u NATO je utvrđeni cilj spoljne politike BiH"\nKOMŠIĆ ODGOVARA DODIKU „Neka bude protv NATO, samo neka kao i do sada potpisuje odluke"\nPLANIRA NOVI PUT U MOSKVU Dodik ponovio da se Srpska protivi članstvu BiH u NATO\nVANREDNI SASTANAK NATO Tema ambasadora Alijanse biće navodno trovanje Navaljnog\n“NE ŽELIMO U NATO” Dodik tvrdi da nema promjena Ustava BiH bez saglasnosti Srpske


OTVARA SE SPECIJALISTIČKA ORDINACIJA OPŠTE MEDICINE „VAŠ LEKAR“: Na pregled bez čekanja – Zrenjanin\nOTVARA SE SPECIJALISTIČKA ORDINACIJA OPŠTE MEDICINE „VAŠ LEKAR“: Na pregled bez čekanja\nZrenjanin je dobio novu Specijalističku ordinaciju opšte medicine „Vaš lekar“, gde će dr Svetlana Detki, koja ima višedecenijsko iskustvo, posvetiti slobodno vreme svojim pacijentima. Ordinacija počinje sa radom u ponedeljak, 3. februara, i nalazi se u centru grada u Gimnazijskoj ulici, 8 J (u dvorištu).\nSvako ko bi da izbegne duga čekanja u redu u ambulantama, a želi najbolju uslugu i detaljan pregled, onda je ova ordinacija pravi izbor. U prijatnom i čistom ambijentu uz pomoć ljubaznog osoblja radiće se EKG, previjanje rana, ispiranje uha, inhalacije, određivanje šećera u krvi, infuzije i injekcije, moguće su promene katetera, kao i promene diskova za stome, klizme i to po veoma pristupačnim cenama. U usluge su uključeni saveti dr Detki, tumačenje laboratorijskih i drugih nalaza. Postoji mogućnost i kućnih poseta ukoliko pacijent nije u stanju da dođe na pregled.\nSpecijalistička ordinacija „Vaš lekar” radiće svakog radnog dana od 15 do 20 časova, subotom od 8 do 12 časova, osim nedeljom i praznicima. Za sve informacije i zakazivanja dostupni su brojevi telefona 023/606 458 i 065/248 63 87, a pitanja i sugestije možete slati na email: detkisvetlana@gmail.com\nOpširnije u narednom štampanom izdanju lista „Zrenjanin“\n← PROMOCIJA KNJIGE: „Planeta dvorište” Olivere Balašević zainteresovala zrenjaninsku publiku\nISKLJUČENJA STRUJE U PETAK: Bez napona delovi Zrenjanina, Taraša i Žitišta →


Jedan od najskupljih opoziva u istoriji: Zbog sve češćih požara povlače 82.000 automobila - Sputnjik Srbija\n11:45 28.02.2021 Preuzmite kraći link\nUprkos relativno malom broju ovih automobila, „Hjundaijev“ opoziv jedan je od najskupljih u istoriji, signalizirajući da bi kvarovi na električnim automobilima mogli da stvore pozamašne troškove za proizvođače automobila — barem u bliskoj budućnosti.\nPovlačenje će kompaniju koštati milijardu korejskih vona, odnosno 900 miliona dolara.\nProsečni trošak po vozilu iznosi 11.000 dolara, što je, kako navode američki mediji, astronomski visok broj, preneo je B92.\nZamena cele baterije krajnja je mera koja zahteva sličnu količinu posla i troškova kao zamena celog motora tradicionalnog automobila s unutrašnjim sagorevanjem.\nIpak, opoziv koji košta više od 11.000 dolara po vozilu izuzetno je redak. Precizne brojke nisu dostupne jer većina proizvođača automobila ne otkriva troškove svojih opoziva.\nBudući da je u upotrebi više automobila na benzinski pogon nego električnih vozila, ukupni trošak tih opoziva lako može premašiti 900 miliona dolara.\nNa primer, „Dženeral Motors“ nedavno je naplatio 1,2 milijarde dolara troškova za zamenu vazdušnih jastuka Takata, ali to je pokrivalo 7 miliona vozila, što znači da je opoziv koštao manje od 200 dolara po vozilu.\n„Hjundai“ povlači deo proizvodnje iz SAD\npovlačenje, požar, baterije, električna vozila, električni automobil


Mladi preduzetnici, naučite sve o finansiranju biznisa\nPočetna » Život na selu » Mladi u poljoprivredi » Mladi preduzetnici, naučite sve o finansiranju biznisa\nKonferencija „Fabrika Mladih Preduzetnika 2017” biće održana u subotu 2. decembra u hotelu „88 Rooms“ u Beogradu. Tom prilikom svi zainteresovani moći će, između ostalog, da steknu osnovna znanja i veštine o pokretanju i finansiranju ličnog biznisa.\nSvi prisutni će imati priliku da, kroz niz predavanja uspešnih preduzetnika i panel posvećen finansiranju biznisa, bliže upoznaju svet preduzetništva i steknu neophodno samopouzdanje kako bi se i sami upustili u preduzetnički poduhvat.\nPrvi blok predavanja „Ukusne preduzetničke priče“ posvećen je preduzetnicima koji su se oprobali u oblasti gastronomije. Nakon toga, uslediće panel čiji je cilj da predstavi različite pristupe u finansiranju biznisa. Drugi blok predavanja rezervisan je za preduzetnike koji su odlučili da starim zanatima daju novi, moderni sjaj. Poslednji blok „Zelene biznis ideje“ posvećen je uspešnim poslovnim idejama koje se baziraju na ekološkim i održivim rešenjima.\nKonferencija „Fabrika mladih preduzetnika“ održava se već treću godinu zaredom i predstavlja sastavni deo projekta „Fabrika mladih preduzetnika“ koji Centar za razvoj ideja sprovodi uz podršku Ministarstva omladine i sporta.\nBroj mesta je ograničen, a prijave su otvorene do popunjavanja kapaciteta.\nagrobiznis biznis plan Ministarstvo omladine i sporta Mladi u poljoprivredi pokretanje biznisa preduzetništvo


Kontroverzna diskusija na posebnoj parlamentarnoj komisiji za slučaj Novartis\nBy Zacharias Petrou / Објављено на: October 30, 2019\nPosebna istražna komisija koja će ispitivati tvrdnje o političkim uplitanjima u navodni skandal sa kompanijom Novartis, sastala se u utorak ali je sednica bila puna tenzija i kontroverzi.\nČlanovi komisije su većinom glasova odlučili da sa sednice isključe bivšeg ministra zdravlja, Pavlosa Polakisa, i bivšeg portparola Vlade, Dimitrisa Tzanakopoulosa, iz rada komisije.\nProšle sedmice, poslanici Nove demokratije su podneli zahtev da se dvojica bivih ministara isključe iz sastava komisije, jer su navodno znali za uplitanje politike u slučaj Novartis. Komisija je zaključila i da ima razloga da se dva poslanika SIRIZE pozovu da svedoče o slučaju.\nKonkretno, citirano je mišljenje Parlamentarnog odbora za nauku, prema kojem iz rada komisije trebaju biti isključeni oni koji su pozvani kao svedoci u istraživanom slučaju ili ministri čija dela ili propusti spadaju u domen rada komisije.\nPolakis i Tzanakopoulos su osudili ovakvu odluku članova komisije tvrdeći da će na narednoj sednici, u četvrtak, normalno sediti na svojim mestima, dok je predstavnik opozicije, Yannis Ragousis, rekao da je “komisija pretvorana u huntu”.\nPolakis je takođe optužio vladajuću većinu, uz glasove podrške pokreta za promene (KINAL), za pokušaj kontrole u formiranju komisije kako bi zaštitili pojedine svedoke i skrenuli pažnju sa aktuelnog skandala sa podmićivanjem.\nDimitris Tzanakopoulos i Pavlos Polakis će biti zamenjeni drugim poslanicima SIRIZE. Analitičari kažu da njihovo odbijanje da budu uklonjeni iz Komisije predstavlja rizik da naruši njen integritet.\nŠtaviše, bivši direktor Novartis Hellas, Konstantinos Frouzis, trebao bi da svedoči pred komisijom u četvrtak. Posebna istražna komisija treba da istraži ima li istine u navodima da je bivši ministar pravde, Dimitris Papagelopoulos, bio umešan u istragu slučaja Novartis, kako to impliciraju politički rivali./ibna


Brnabićeva sa Sijartom: Pruga Subotica–Segedin ključni projekat dve zemlje – Dnevni Magazin\nBrnabićeva sa Sijartom:…\nRazgovarali su, kako se navodi u saopštenju Vlade, o mogućnostima novih zajedničkih infrastrukturnih i energetskih projekta i investicija, čiji je cilj jačanje privrede i čvršćeg povezivanja na ekonomskom planu, važnog za obe zemlje nakon epidemijske krize.\n“Modernizacija pruge između Subotice i Segedina, čiji se završetak očekuje naredne godine, proglašen je za projekat od posebnog značaja za Srbiju i ključni projekat dve države”, istakla je Brnabićeva.\nNavela da je od velike važnosti i podrška mađarske vlade domaćim kompanijama koje žele da ulažu na srpskom tržištu.\nU tom smislu, šef mađarske diplomatije ocenio je kao dobru, brzu reakciju obe zemlje i dogovor o uzajamnom priznavanju sertifikata o imunizaciji građana.\nŠef mađarske diplomatije pohvalio je Srbiju na efikasnoj imunizaciji građana i skorom početku domaće proizvodnje vakcina protiv koronavirusa.\nJoksimovićeva i Sijarto: Snažna podrška Mađarske ubrzanju evroinitegracija\nI ministarka za evropske integracije Jadranka Joksimović razgovarala je sa Sijartom o evropskoj integraciji Srbije, daljem unapređenju bilateralnih odnosa i zajedničkom doprinosu dodatnoj stabilizaciji Zapadnog Balkana.\nJoksimovićeva je zahvalila Mađarskoj i posebno ministru Sijartu na svim naporima koje vlada njegove zemlje ulaže u jačanje naše dobrosusedske i partnerske saradnje i na političkom i na ekonomskom planu, a posebno na podršci koju Srbija dobija na putu ka punopravnom članstvu u Evropskoj uniji.\nU Mađarskoj vidimo pouzdanog saveznika, koji nas snažno podržava u pristupanju EU. Najviši mađarski zvaničnici jasno i nedvosmisleno zagovaraju politiku proširenja Unije, a posebno članstvo naše zemlje, i to nam daje dodatnu motivaciju da još odgovornije i predanije sprovodimo sve neophodne reforme”, istakla je Joksimovićeva.\nJoksimovićeva je poručila Sijartu da je Srbija reorganizovala veoma ažurno i odgovorno svoju pregovaračku strukturu tako da u potpunosti prati načela nove metodologije proširenja EU.\n“Ubrzano se radi na uslovima iz klastera tri i četiri”\nVlada ubrzano sprovodi neophodne aktivnosti iz Klastera 3 – inkluzivni rast i konkurentnost i Klastera 4 – zelena agenda digitalizacija i održiva povezanost kako bi, ukoliko ocene u oblasti vladavine prava budu odgovarajuće, bila spremna za otvaranje klastera”, rekla je Joksimovićeva.\nSagovornici su ocenili da su koraci učinjeni, pre svega, u jačanju vladavine prava dokaz da Srbija postojano i posvećeno sprovodi reforme.\n“Time bi se ojačao i kredibilitet politike proširenja EU na Zapadnom Balkanu, što je i bio jedan od ključnih ciljeva novousvojene metodologije”, naglasio je mađarski ministar.\nJoksimovićeva i Sijarto razmotrili su i elemente predloga “Memoranduma o razumevanju između vlada Srbije i Mađarske radi produbljivanja saradnje dveju zemalja uspostavljanjem Programa za izgradnju kapaciteta Zapadnog Balkana”, koji će potpisati sutra.\nZaključili su da će strateška saradnja u realizaciji ključnih zajedničkih ciljeva dveju zemalja, a pre svega onog koji se odnosi na buduće članstvo Srbije u EU, a na dobrobit građana sa obe strane naše granice, biti produbljena i ovim memorandumom.


PORTAL KRUG - Sutra u Kraljevu - oficirski bal\nSutra u Kraljevu - oficirski bal\nPrevious Article Lep gest srpske policije\nNext Article Penzija u gradu, a penzioner bez dinara na selu\nPrvi oficirski bal u Srbiji održan je sredinom XIX veka u Beogradu, a ova tradicija u Kraljevu trajala je sve do početka Drugog svetskog rata; tada je prekinuta, a pre nekoliko godina obnovljena sa željom organizatori da lepu tradiciju održe\nSutra (petak, 8. mart) u 19.00 časova Druga brigada Kopnene vojske Srbije (KOVS) priređuje oficirski bal u vojničkom klubu kasarne Ribnica. Bal će otvoriti komandant ove brigade, brigadni general Željko Kuzmanović, nakon čega će nastupiti plesna grupa Druge brigade KOVS koja postoji i radi pod nazivom „Tamo daleko“.\nNjeni članovi su oficiri, podoficiri, i vojnici Garnizona Kraljevo. Ima ih iz pešadije, artiljerije, logistike, a umetnički rukovodilac plesne grupe je Velimir Banjanac. Oficirski bal je, tradicionalno, uvek bio povod da se svi podsete lepih vremena i da istaknu da su tolerancija, poštovanje i međusobno razumevanje osobine koje treba podsticati. Oficirski bal, lep običaj iz doba dinastije Obrenović, uvek se izdvajao kao događaj, a organizovan je svake godine u zimskom periodu.\nPrvi oficirski bal održan je sredinom XIX veka u Beogradu, a ova tradicija u Kraljevu trajala je sve do početka Drugog svetskog rata. Organizovanje oficirskih balova nije nastavljeno ni po završetku tog velikog svetskog sukoba, ali su organizatori sada rešeni da lepu tradiciju održe.\nKraljevo\tportal krug\tDruga brigada Kopnene vojske\toficirski bal\tTamo daleko


BiH: Očekuje se rast uvoza polovnih vozila – Radio Feral\n13/01/2013 Mirza Musanovic\t0 Comments\nCijene polovnih automobila u Bosni i Hercegovini, nakon ukidanja carina na uvoz iz zemalja Evropske unije, opale su za skoro tri posto, dok se procjenjuje da će se ove godine u našu zemlju uvesti više od 55.000 vozila.\n– Još nemamo podatke o tome koliko je polovnih automobila uvezeno od 1. januara. Vidljivo je, međutim, da je postepenim smanjivanjem dažbina došlo do rasta uvoza, jer su automobili postali dostupniji građanima. Činjenica je da i dalje imamo veoma mnogo starih vozila na bh. cestama – kazao je portparol Uprave za indirektno oporezivanje BiH Ratko Kovačević.\n← Gorivo jeftinije u Srbiji, skuplje u Hrvatskoj, BiH i Sloveniji\nU protekloj godini policajci u BiH fizički napadnuti skoro 200 puta →


Nadamo se da će biti realizovano ono što je dogovoreno, kako bi svi mogli da učestvuju na izborima: Sem Fabrici\nAmbasador Evropske unije u Srbiji Sem Fabrici izjavio je danas da je, što se tiče izbornih uslova, "situacija u Srbiji bolja nego što je bila pre održavanja tri runde međustranačkog dijaloga uz posredovanje delegacije članova Evropskog parlamenta, a da će biti još bolja ako se ispoštuje postignuti dogovor".\nFabrici je gostujući na RTS rekao da su tokom tri runde međustranačkog dijaloga postignuti dogovori koji treba da omoguće jednak tretman svih učesnika na izborima, između ostalog i podjednak pristup medijima, a da će od primene postigutih dogovora zavisiti kako će Srbija od strane EU biti ocenjena u izbornom danu.\nFabrici je rekao da su institucije u Briselu vrlo posvećene dešavanjima u Srbiji, što potvrđuje i to što je pre deset dana otvoreno novo poglavlje u pretpristupnim pregovorima za pridruživanje EU.\n"Treba da posmatramo optimistično 2020. godinu. Pitanje otvaranja poglavlja povezano je sa reformama. Što se više reformi realizuje to će više poglavlja moći da se otvori. Nije stvar u tome da li je otvoreno još jedno ili dva poglavlja, do sada je otvoreno više od polovine. Ono što je bitno je da se ona zatvore, da se reforme sprovedu. Put pred Srbijom je vrlo jasan, a Evropska komisija posmatra Srbiju sa velikim optimizmom i poverenjem", rekao je Fabrici.\nOn je rekao da je u oblasti ekonomije Srbija napravila veći napredak u oblasti finansijskih usluga i protoka kapitala, do čega je dovelo i otvaranje dva poglavlja u pregovorima sa EU, a što je imalo za posledicu da trgovinska razmena sa EU iznosi 65 odsto, ali i da srpska ekonomija može imati brži privredni rast, i smanjenje jaza između srpske i privrede zemalja EU, uz sprovođenje reformi o javnim nabavkama javnih preduzeća.\nFabrici je na pitanje da prokomentariše blokadu ulaza u RTS koju su prošlog petka sproveli predstavnici opozicionih stranaka rekao da je "stanovište EU da sloboda protesta mora da se poštuje dok je taj protest miran i ne nanosi nikakvu štetu a da novinari moraju biti u prilici da slobodno rade, i da ne treba da trpe pritiske ni sa jedne strane".\nFabrici je naveo i da Srbija dosta toga treba da uradi po pitanju reforme pravosuđa i vladavine prava, slobodi medija, borbi protiv korupcije i demokratizaciji društva, ali i da EU podržava produbljivanje regionalne saradnje na zapadnom Balkanu, što vidi kao "deo procesa približavanju EU".\n"U Evropskoj uniji smo uvek za novu regionalnu saradnju, to je jedan od ključnih instrumenata koje EU podržava i sve inicijative koje podržavaju regionalnu saradnju za nas su pozitivne", rekao je Fabrici odgovarajući na pitanje kako ocenjuje inicijativu za osnivanje "mini šengena", i dodao da će se o integracijama zemalja zapadnog Balkana i njihovom putu ka EU više govoriti u maju iduće godine na zajedničkom samitu u Zagrebu.\nFabrici je rekao i da je Evropska unija posvećena unapređenju zakonodavstva po pitanju zaštite životne sredine, da je prošle nedelje postignut dogovor da do 2050. godine EU postane potpuno neutralna po pitanju emisije štetnih gasova, i da se nada da će zapadni Balkan biti deo tih procesa.


EU pokrenula proceduru protiv Poljske - Progovori o pregovorima\nEU pokrenula proceduru protiv Poljske\nPotpredsednik Evropske komisije Frans Timermans saopštio je 20. decembra u Briselu posle zasedanja tog tela da je ono "teška srca" pokrenulo kaznenu proceduru po članu 7 Ugovora EU protiv Poljske, ali da joj daje tri meseca da izmeni sporne zakone o pravosuđu. Poljska stranka Pravo i pravda je za dve godine vlasti donela 13 reformskih zakona kojima izvršna vlast zadire u nezavisne institucije i pravosuđe. Kazna za Poljsku može da bude gubitak prava glasa u EU ili zamrzavanje milijardi evra iz evropskih fondova.\n"Ovo nije 'nuklearna opcija'. Posle dve godine EK je konstatovala da postoji ozbiljan rizik da je u Poljskoj ugrožena pravna država. Ali, ako u naredna tri meseca Poljska sprovede preporuke, spremni smo da odluku revidiramo. Mi samo tražimo da Savet EU uradi ono što radi Evropska komisija - da analizira situaciju i da mišljenje o riziku. To nije 'nuklearna opcija'. To je ponovo pokušaj uspostavjanja dijaloga s Poljskom", kazao je Timermans na konferenciji za novinare.\nTimermans je podsetio da je vladajuća poljska stranka Pravo i pravda za dve godine na vlasti donela 13 reformskih zakona po istom modelu po kome izvršna vlast zadire u nezavisnost institucija i pravosuđa.\n"Zajednički imenitelj je politička kontrola jedne političke stranke nad celim pravosuđem. Tri puta smo davali preporuke i pozivali na konstruktivni dijalog. U 2017. dijaloga uopšte nije bilo. Spremni smo i sada u svakom trenutku", rekao je Timermans.\nOn je na Tviteru pozvao novog poljskog premijera Mateuša Moravjeckog da dođe u Brisel i da se dijalog obnovi.\nEvropska komisija je, po rečima Timermansa, objavila četvrtu preporuku Poljskoj kako da uskladi kontroverznu reformu pravosuđa, pre svega Zakon o Vrhovnom sudu i Državnom sudijskom veću sa evropskim standardima pravne demokratske države. Takođe je zbog već usvojenog Zakona o opštim sudovima odlučila da Poljsku tuži Sudu EU.\n"Pravna država je neophodna za članice. Tu nije samo u pitanju Poljska. Pravna država u jednoj članici je predmet brige u svim ostalim članicama. Pravna država je u interesu Poljske, poljskih građana i EU kao celine", kazao je Timermans.\nKaznena procedura iz člana 7 znači da će se, na zahtev Evropske komisije, članice EU izjasniti da li u Poljskoj postoji opasnost po pravnu državu, a tek ako se za to izjasne 22 članice, može da se razmišlja o sankcijama, od zamrzavanja evropskih fondova za Poljsku do najteže - oduzimanja prava glasa za šta je, međutim, potrebna saglasnost svih članica osim one o kojoj se glasa.\nKao "poslednja kap koja je prelila čašu" EU u dijalogu sa konzervativnom evroskeptičnom vladom stranke Jaroslava Kačinjskog pokazala se kontroverzna reforma pravosuđa. Ona po oceni Evropske komisije ugrožava nezavisnost poljskih sudova, dovodi ih pod političku kontrolu, pa je samim tim i rizik za pravosuđe cele EU.\nPortparolka Vlade Poljske Joana Kopćinjska kazala je da "Evropska komisija ima pravo da preduzme takve korake na svoju odgovornost, ali oni nisu potrebni. Ali, sankcija neće ni biti. Za njih nema osnova, a nije Mađarska jedina koja će glasati protiv sankcija. Bilo bi dobro da ne politizujemo stvari. Mozda EK želi da šire podeli svoju odgovornost, sa Savetom EU i Evropskim parlamentom".


Barani ukrotili Pantere (VIDEO) - SPORTSKI ŽURNAL\nTimu iz Železnika ovo je bio prvi meč u godini, pošto su prethodni odloženi zbog korona virusa u timovima ABA lige\nKošarkaši FMP-a poraženi su u Baru od ekipe Mornara sa 78:82 (20:22, 26:23, 19:18, 13:19), u meču 17. kola ABA lige.\nNajbolji učinak u gostujućem timu imao je Geret Nevels sa 17 poena i osam skokova, Danilo Tasić je dodao 12 poena, uz osam skokova i tri asistencije, dok je Brajs Džons upisao poen manje, uz osam asistencija i četiri skoka.\nU Mornaru je najefikasnij bio Aleksandar Lazić sa 19 poena i četiri skoka, Sead Šehović je postigao 17 poena, uz sedam uhvaćenih lopti, a Nemanja Gordić je zabeležio 14 poena i sedam asistencija.\nTimu iz Železnika ovo je bio prvi meč u godini, pošto su prethodni odloženi zbog korona virusa u timovima ABA lige.\nFMP na trećem mestu ima 10 pobeda i četiri poraza, a Mornar na sedmom mestu ima sedam pobeda i osam poraza.\nU narednom kolu FMP dočekuje Megu, dok Mornar gostuje Crvenoj zvezdi.\nPartizan ponovo promenio termin majstorice sa Podgoričanima


Visla probila nasipe i plavi Krakov – Nadlanu.com\nVisla probila nasipe i plavi Krakov\nVARŠAVA, 19. maja 2010. (Beta) - Nabujala reka Visla kojom se kreće poplavni talas na sever probila je u noći između utorka i srede nasip u Krakovu i iz ugroženih četvrti spasioci evakuišu građane i strane turiste.\nOko 200 vojnika i spasilaca pokušavaju da postave novi nasip i zapuše tako rupu širine 10 metara kojom se Visla izliva u taj deo grada, a u toku je evakuacija oko 500 ljudi, saopštila je Vatrogasna straža malopoljskog vojvodstva, javljaju u sredu ujutru poljski mediji.\nKrakov je morao da zatvori tri mosta preko Visle, a strahuje se od da bi reka čiji vodostaj je za 80 cm viši nego u katastrofalnim poplavama pre 13 godina mogla da sruši najstariji, Dembnjicki most u centru grada.\nVisla je probila nasipe i u Tarnobžegu i Sandomježu severoistočno od Krakova, a da će poplavni talas na toj poljskoj reci biti gori nego u poslednjim razornim poplavama 1997. godine, strahuje i Varšava. Varšavljani sa strepnjom iščekuju koliko vode će, pre nego što stigne do prestonice, Visla dobiti od pritoka.


Na šta srčani bolesnici treba da obrate pažnju tokom pandemije koronavirusa ⋆ Balkan PlusBalkan Plus\n24.07.2020 u 12:24\nOsobe sa već postojećim bolestima, poput srčanih, izložene su većem riziku od razvoja težih simptoma ako se zaraze koronavirusom, zbog čega je posebno važno da se pridržavaju svih preporučenih mera opreza.\nNajvažniji su održavanje fizičke distance i učestalo pranje ruku, ali postoji još nekoliko stvari na koje bi trebali da obrate pažnju.\nCOVID-19, respiratorna bolest koju prouzrokuje virus, predstavlja veliko opterećenje za srčani mišić čak i ako patogen ne napadne direktno taj organ, upozorava nemačko Udruženje za srce (DHS).\nTeži oblik bolesti može da rezultira upalom pluća, što može da smanji nivo kiseonika u krvi. Ako infekcija istovremeno prouzrokuje i pad krvnog pritiska, taj organ mora da ubrza rad da bi to nadoknadio, što predstavlja veliko opterećenje, naročito za već bolesno srce.\nZbog svega navedenog srčani bolesnici trebali bi da vode računa o tome da njihovo srce bude što snažnije i otpornije. DHS im savetuje da savesno i redovno uzimaju lekove koji su im prepisani.\nIstovremeno trebalo bi da vode računa o zdravoj ishrani kao i o redovnom vežbanju prilagođenom njihovom stanju.\nPotencijalne simptome shvatite ozbiljno: povremena kratkoća daha, na primer, nakon penjanja uz stepenice, uobičajena je kod mnogih srčanih bolesnika. Ali ne treba zaboraviti ni da je kratak dah rani simptom COVID-19.\nPoteškoće sa disanjem koje se pogoršavaju srčani bolesnici ne bi smeli da shvate olako. Ukoliko primetite da vam je dah kratak, a da tome nije prethodio veći fizički napor, pozovite hitnu medicinsku službu , ne samo zato što sumnjate da ste zaraženi koronavirusom, već iz mera opreza, pre svega zbog istorije vaše bolesti povezane sa kardiovaskularnim sistemom.\nNije redak slučaj da srčani bolesnici izbegavaju da zatraže pomoć lekara tokom pandemije iz straha da se ne zaraze koronavirusom u zdravstvenoj ustanovi.\nTo je razumljivo i u isto vreme opasno za srčane bolesnike. Oni ne bi smeli da otkazuju planirane posete kardiologu, savetuje Inicijativa za zdravlje srca, udruženje sa sedištem u Berlinu.\nLubenica lijek za sve\n23:21 07 avg 2020\nVlada Kosova izdvojila 95,2 miliona eura za ekonomski oporavak\n23:19 07 avg 2020\n23:18 07 avg 2020


Jedna ugašena sijalica velika ušteda\nOko 300.000 stanova koji se grejanjem snabdevaju preko daljinskog sistema za sada neće imati problema sa grejanjem. Sva postrojenja „Beogradskih elektrana” prešla su na mazut. Grejanje je i dalje celodnevno, a temperature su samo nekoliko stepeni niže od propisanih.\n- Svi toplotni izvori rade. Od „Jugopetrola” imamo stabilno snabdevanje, naše potrebe iznose 2.500 tona dnevno, a snabdevanje auto-cisternama i baržama je stabilno, bez restrikcija. Direktor „Jugopetrola” nam je potvrdio da mazuta ima dovoljno, a sa „Beograd putom” smo postigli dogovor da se putni pravci ka toplanama stalno čiste i da budu pod nadzorom - priča Zoran Predić, generalni direktor „Beogradskih elektrana”.\nPo njegovim rečima, rubni delovi grejnih područja imaju temperaturu između 17 i 18 stepeni, a u najvećem broju stanova u gradu temperatura je oko 20 stepeni, uz manji broj kvarova. Kako kaže, bez grejanja juče je ostalo oko 1.000 stanovnika prigradskog naselja Banovci, jer se toplotnom energijom snabdevaju iz kotlarnice koja nema tehničke mogućnosti da pređe na mazut. Zbog toga će narednih dana žitelji Banovaca, koji su priključeni na daljinski sistem, morati sami da pronađu način kako bi zagrejali svoje domove. „Beogradske elektrane” poslednja dva dana apeluju na sve građane da racionalno koriste toplotnu energiju.\n- Ukoliko Beograđani budu racionalno trošili struju kao što su činili poslednja dva dana, problema neće biti. Do sada nije bilo kvarova na mreži, ali i dalje upozoravamo da se ne uključuje više električnih uređaja u isto vreme i da se greju samo one prostorije u kojima se sedi. To se posebno odnosi na rubna naselja, gde su uglavnom velike, porodične kuće koje se najčešće greju na struju - priča Sandra Alagić, portparol „Elektrodistribucije Beograd”.\nPo njenim rečima, kad bi svaki od 800.000 potrošača u prestonici ugasio jednu sijalicu, ukupna potrošnja u Beogradu bila bi smanjena za čak sedam odsto. Radi očuvanja elektrodistributivnog sistema, gradske vlasti donele su odluku da se u prestonici isključi dekorativno osvetljenje, a ukrasna svetla biće ugašena i na hramu Svetog Save.\nLuka Bojović se skrivao u striptiz baru u Valensiji\nDžulijan Asanž, dete cveća\nProtiv huligana pre engleskog modela sprovedite srpski zakon\nPre kopiranja engleskog modela zakona koje najavljuju Snežana Malović i Snežana Samardžić-Marković, ministarke pravde i sporta, da bi se izborili sa nasiljem u sportu, treba da počnemo da primenjujemo postojeće zakone, kažu pravni stručnjaci.\nSlab uticaj Srba na izbore u svetu\nU svetu danas živi između dva i četiri miliona Srba i deluje više od 1.300 najrazličitijih srpskih udruženja, ali oni, sa retkim izuzecima, ne utiču značajnije na politiku zemlje u kojoj žive. U nekim zemljama regiona Srbi imaju status nacionalne manjine, a kako pokazuju poslednje dve runde parlamentarnih izbora u Hrvatskoj, u toj zemlji predstavljaju važan faktor političkog života.\nVlada će profesionalizovati upravljanje preduzećima u većinskom državnom vlasništvu, kod kojih je privatizacija bila neuspešna i teško posluju. Za rukovodeća mesta raspisivaće javne konkurse. I predsednik države obavestio je građanstvo da „državno rukovodstvo ima potpuno jasan desetogodišnji (!) plan kako zemlju da izvede iz krize”, što, uzgred, liči na ekonomsko trasiranje terena za još deceniju političke vladavine.\nNaši lekari pripremaju presađivanje materice\nTim lekara Ginekološko-akušerske klinike “Narodni front”, sa direktorom dr Dušanom Stanojevićem na čelu i našim stručnjakom za transplantaciju dr Božinom Radevićem, priprema prvu transplantaciju materice na ovim prostorima. Četiri pacijentkinje koje su pronašle donore samo čekaju “zeleno svetlo”, a sve pripreme su privedene kraju.\nOperaciju katarakte čekaju godinu dana\nDuge liste čekanja za kardiohirurške operacije nisu jedini problem u srpskom zdravstvu. Najteža situacija je u oftalmologiji, gde za operaciju katarakte čeka 3.000 ljudi i to više od godinu dana. Postoje liste čekanja i za ugradnju veštačkog kuka i kolena, gde se na intervenciju čeka i do osam meseci. Pacijenti čekaju i za dijagnostičke procedure, kao što je pregled na magnetnoj rezonanci koji se zakazuje u proseku za šest meseci.\nTežak udarac za Srbiju\nPitanje na koje će „Stratedžik marketing” za emisiju „Stanje nacije” uraditi istraživanje glasi: Da li poslednja hapšenja predstavljaju konačan kraj zemunskog klana?\nNačelnik u Kliničkom centru uhapšen zbog mita\nDoktor Milorad Petrović, načelnik osmog odeljenja Prve hirurške klinike u Kliničkom centru Srbije i profesor hirurgije na Medicinskom fakultetu, uhapšen je juče pre podne zbog sumnje da je primio mito od 300 evra od M. P. (66) iz Obrenovca za operaciju žučne kese.\nŽene najveće žrtve tranzicije\nU okviru višegodišnjeg projekta o ulozi zapošljavanja i alternativne ekonomije u postizanju socijalne kohezije, Evropski pokret u Srbiji u saradnji sa Olaf Palme centrom i Švedskom agencijom za međunarodni razvoj uradio je istraživanje o položaju žena u Srbiji. Istraživanje je pokazalo da su, uprkos proklamovanih vrednosti i zakonske regulative, žene u Srbiji, slično kao i žene u drugim postsocijalističkim zemljama, gubitnice u tranziciji!\nUveo sam Radovana u svet bioenergije\nPrvi tragovi javnog života Radovana Karadžića u Beogradu, neposredno pre pojavljivanja u ulozi nadrilekara, beleže se početkom 2006. godine kada se obratio radiostezisti Mini Miniću.\nSvaka treća žena žrtva nasilja u porodici\nNa hiljade žena u Srbiji žrtve su porodičnog nasilja od kojeg stradaju i deca, ali podaci o ovoj društvenoj devijaciji i precizne analize ne postoje. U krizno vreme ovakvo nasilje eskalira i stručnjaci zato upozoravaju da će zbog svetske ekonomske krize porasti broj pretučenih žena i zlostavljanih mališana.\nBez viza u EU od 1. januara\nEvropska komisija predložila je da se građanima Srbije od 1. januara 2010. ukinu vize za putovanja u zemlje EU, saopštili su u Briselu evropski komesari Žak Baro i Oli Ren.\nIguman Benedikt nezakoniti zamenik predsednika opštine\nIguman Benedikt, starešina manastira Sveti arhangeli, ovoj svojoj crkvenoj tituli odnedavno može da pridoda i - funkcioner jer je imenovan za zamenika predsednika opštine Prizren. Mesečna plata na ovoj funkciji, kada je reč o Kosovu i Metohiji, u proseku je oko 75.000 dinara.\nZasuli su nas kišom kamenica i cigli\nBeograd - Sve se desilo za pet-šest sekundi. Prvo me je ispod vizira pogodila cigla, a zatim kamen. U toj razjarenoj gomili i za to kratko vreme nisam mogao da vidim ko me gađa jer je ka nama u kordonu letelo četrdesetak kamenica i cigli - priča za „Blic“ Miljan Angelov, komandir jedinice u niškom odredu Žandarmerije, koji je teško povređen prekjuče oko 14 sati u divljanju huligana u centru prestonice.\nKarići pobegli iz Srbije\nNormalna izvesnost umesto ružne dileme\nNedavno je na adresu poverenika za informacije stigla kopija rešenja sudije za prekršaje iz Beograda, donetog još krajem prošle godine, kojim se zbog kršenja Zakona o slobodnom pristupu informacijama oglašava odgovornim N. Š., direktor velikog državnog preduzeća, i izriče mu se novčana kazna koja će u slučaju neplaćanja biti zamenjena kaznom zatvora u trajanju od 30 dana.\n„Zastava“ od gubitnika do evropskog izvoznika\nU palati „Srbija“ juče je potpisan ugovor o zajedničkom ulaganju naše države i italijanskog automobilskog giganta „Fijat“ koji će u kragujevačkoj „Zastavi“ uposliti 4.750 radnika i, preko zajedničkog preduzeća koje će narednih dana biti osnovano, omogućiti proizvodnju i izvoz putničkih vozila na balkansko i evropsko tržište u vrednosti od oko milijardu evra, što je šestina ukupnog godišnjeg srpskog izvoza.


J. Jovanović: Čarolija je darivati lepotu muzike deci :: Opušteno\nOpušteno / J. Jovanović: Čarolija je darivati lepotu muzike deci\nJ. Jovanović: Čarolija je darivati lepotu muzike deci\nIzvor: Foto: Tanjug / Oksana Toskić\nProšlogodišnje koncerte za decu u nacionalnom teatru doživela je kao čaroliju, razmenu fantastične ljubavi i najveće energije.\n"Deca su fantastična, mnogo se može učiti od njih - njihova spontanost, otvorenost, prirodnost i istinitost. Oni govore i reaguju kako njihove oči vide i to je jedino pravo i istinito", smatra Jovanović, srećna što je uspela da sačuva dete u sebi.\nJovanović je tokom svoje bogate karijere pevala više od 70 uloga na preko 120 scena sveta, na neke se vraćala i po pet-šest puta, počev od milanske Skala do Karnegi hola, uporno i predano promovišući srpsku muziku i kompozitore.\n"Posle svega toga svesna sam da je moj zadatak da sve to što je prošlo kroz moj život, svo iskustvo, znanje, sve kulture sa kojima sam se susretala, iskušenja i prepreke koje sam savladavala, sve radosti, aplauzi, sva bolna mesta i ono što me je stvorilo ovakvom kakva jesam, darujem deci", istakla je ona.\nJovanović je otkrila da Beogradska opera priprema dve opere koje će biti prilagođene najmlađem uzrastu i prisetila se da je kao početnik nastupala i putovala sa Muzičkom omladinom.\n"To je za mene bio veliki dar i možda najteža i najveća škola koja je učinila da sa tokom cele svoje karijere, bez obzira da li je bina bila velika i daleka, uvek obraćam svakom u publici, i u Milanu, i Rio de Žaneiru, Tokiju, Kini, Meksiko sitiju. Svrha umetnosti jeste da izazove naše emocije, to je razgovor dve duše", istakla je mecosopran.\nOna je primetila da se poslednjih godina prestalo sa negovanjem mlade publike u čitavom svetu, te je vidno da se operska publika ne obnavlja brzinom kojom bi trebalo.\nJovanović kaže da je u Italiji, gde je započela svoju internacionalnu karijeru i redovno gostuje, standard veći i potreba za lepšim stvarima, suptilnijim zadovoljenjima duše, prati taj standard.\nOna dodaje da su cene karata za pozorište u Srbiji još uvek primerene, ali da ljudi imaju toliko materijalnih problema da je izdvajanje za izlazak za dvoje i uz nisku cenu karte, "atak na budžet".\nS druge strane, naglašava Jovanović, ne možemo da ne vodimo brigu o mladima i da je to zadatak svih.\n"Nedavno sam pevala u Zrenjaninu i uvek se trudim da kroz operske arije, napolitanske pesme, filmsku muziku, provučem najčistiju i najtežu klasiku, koju će mladi čuti i pomisliti da to i nije toliko strašno", rekla je ona.\nJovanović je uverena da sreća i budućnost dece zavisi od morala i vrednosti, koje se stiču i kroz muziku.\n"Kroz muziku od malih nogu se razvija potreba za estetikom, lepotom, istinom, a istina i težnja ka istinitosti uvek donose potrebu da budete moralni", dodala je ona.\nOd svog prvog koncerta u Kolarčevoj zadužbini pod nazivom "Vek i po srpske solo pesme", Jovanović se zalagala za promociju domaće muzike, posebno u svetu.\n"U Trstu je srpska muzika bila otkrovenje, uzdržani Englezi su bili iznenađeni novootkrivenom muzikom, a u Karnegi holu i Kenedi centru u Vašingtonu ceo jedan blok je bio posvećen srpskim autorima", istakla je Jovanović, koja je u Njujorku pevala na kineskom, a u Alžiru na arapskom.\n"Vrlo je teško pevati na kineskom, ali nisma smela da pogrešim, jer su u publici bile dve Kineskinje. Nedavno sam se vratila iz Alžira gde sam se usudila da naučim i pesmu na arapskom. Savladavala sam švedski i bugarski, španski, francuski, engleski, italijanski i nemački se podrazumevaju, ali uvek sa borbom da promovišem našeg Biničkog, Marinkovića, Kostu Manojlovića, Konstantina Babića, Svetislava Božića koji su uvek nailazili u svetu na veliko odobravanje", ispričala je primadona.\nZa Jadranku Jovanović 2015. je bila vrlo uspešna godina - od svetske premijere opere Svetislava Božića ("Melanholični snovi grofa Save Vladislavića"), što je "privilegija i čast za svakog umetnika da bude prvi koji će dati dušu i lik delu koje će ga nadživeti", preko retrospektive stvaralaštva Renata Balestre do Izuzetne Vukove nagrade.\n"Da nisam dobila nijednu nagradu uživotu, ne bih bila nesrećna, jer sam već mnogo dobila kroz putovanja, uloge, divne ljude sa kojima sam se susrela i kroz sam telanat koji sam umela da vodim tokom 35 godina", istakla je Jovanović.\nOna je pomenula i da je prošle godine drugi put konkurisala za mesto profesora na Fakultetu muzicke umetnosti i odbijena.\nIako smatra da bi njeno veliko iskustvo bilo značajno za mlade generacije, nije nesreća zbog odbijanja, jer, kako kaže, da je nisu odbili u Narodnom pozorištu na početku karijere, verovatno ne bi ostvarila internacionalnu karijeru.\nU 2016. bi volela da ima malo više vremena za sebe i porodicu, jer joj to nedostaje.\n"Ja sam stalno u davanju, to nije lako izdržati i najsrećnija sam kada sam okružena tišinom, kada se dogodi jedan dan da nemam satnicu, dan koji će biti samo moj", istakla je Jovanović.\nkoncert deca opera jadranka jovanović\nPokloniti se divi i pozeleti joj srecu. Takvu velicinu odbiti na konkursu je posledica kompleksa nize vrednosti odbijaca.


Karatiskinje "Feniksa" ponovo najbolje: Tanja se ponosi Suzanom, Marijanom i Sarom · gradski.online\nKaratiskinje “Feniksa” ponovo najbolje: Tanja se ponosi Suzanom, Marijanom i Sarom\nNOVI BEČEJ- Prvenstvo Vojvodine u karateu za juniorke i juniore u Novom Bečeju, pozlatilo se članicama kata tima kikindskog “Feniksa”. Marijana i Suzana Boćan, i Sara Sivčev osvojile su zlatnu medalju u izuzetno jakoj konkurenciji:\n– Ponosna sam na njihov poslednji uspeh. One su od pionirskog uzrasta zajedno, a u ovoj uzrasnoj kategoriji bile su i državne prvakinje. Moram da napomenem da je konkurencija u Novom Bečeju bila velika. Učestovali su predstavnici 35 klubova- izjavila je Tanja Sili, trener KK “Feniks” i dodala da je takmičenje održano u organizaciji Karate saveza Vojvodine WKF.\nZapažen je bio i nastup karatista “Feniksa” i u pojedinačnoj konkurenciji. Radovan Bajić osvojio je srebrnu medalju u borbama, dok je u katama Srđanu Kočišu pripalo bronzano odličje. Ostala je žal što je bronza izmakla Nikoli Albulovu u borbama. “Feniksovci” su se plasirali na državno prvenstvo koje je za dve nedelje na programu u Beogradu.\nPrethodnoPerSu komšija stigao u Stanišić: U ponudi više od 2.500 različitih artikala\nSledećePucnjava u Novom Miloševu: Čovek operisan u kikindskoj bolnici, pa upućen u novosadski KC


AKG bubice K311 (Zelene) 18Hz - 20KHz, 125 dB, 32 ?, 15mW - Idealno.rs\nPočetna / Audio & Video / Dodatna oprema za audio i video / Za MP3 plejere / AKG bubice K311 (Zelene) 18Hz - 20KHz, 125 dB, 32 ?, 15mW\nPonuda prodavnice Gigatron za proizvod AKG bubice K311 (Zelene) 18Hz - 20KHz, 125 dB, 32 ?, 15mW. Ispravnost cene i podataka proveri na internet stranici prodavnice.\nHAMA slušalice FLIP ZELENE\nEsperanza EH153G HORNET slušalice\nEsperanza Sensation EH148G slušalice\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za AKG bubice K311 (Zelene) 18Hz - 20KHz, 125 dB, 32 ?, 15mW i izberi najbolju. Za MP3 plejere iz kategorije Dodatna oprema za audio i video je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda AKG bubice K311 (Zelene) 18Hz - 20KHz, 125 dB, 32 ?, 15mW i vidi da li ti odgovara ili pogledaj druge proizvode brenda AKG. Opis i tehnički podaci proizvoda AKG bubice K311 (Zelene) 18Hz - 20KHz, 125 dB, 32 ?, 15mW se mogu razlikovati od onih u internet prodavnici u kojoj obavljaš kupovinu. AKG bubice K311 (Zelene) 18Hz - 20KHz, 125 dB, 32 ?, 15mW je dostupan u prodavnici Gigatron po ceni, koja je navedena pored svakog prodavca u meniju "Prodavnice".\nGarantne uslove za AKG bubice K311 (Zelene) 18Hz - 20KHz, 125 dB, 32 ?, 15mW proveri u prodavnici u kojoj nameravaš da obaviš kupovinu. Slika za AKG bubice K311 (Zelene) 18Hz - 20KHz, 125 dB, 32 ?, 15mW je simbolična, zato se pre kupovine u prodavnici uveri da je proizvod isti.


U oktobru mesecu projektni tim Užičkog centra za ljudska prava i demokratiju u saradnji sa lokalnim Zagovaračkim timom realizovao je dve lokalne ulične akcije. Tokom uličnih akcija članovi tima i učenici srednjih škola naši volonteri su direktno razgovarali sa građanima na temu lokalne politike zapošljavanja u učešća građana u konsultativnom procesu. Akcije su realizovane u gradu Užicu u gradskoj opštini Sevojno.\nRealizatori uličnih akcija su razgovarali sa građanima, delili materijale i motivisali građane da popune ankete sa svojim idejama, sugestijama i predlozima u vezi lokalne politike zapošljavanja. Ulične akcije je medijski pratila ekipa regionalne TV 5 iz Užica. U toku je izrada završnog izveštaja o realizacijia Uličnih akcija I analiza pisanih preporuka koje su građani ostavili na razglednicama /anketama.\nOpšti utisak realizatora uličnih akcija je da građani nemaju dovoljno infoprmacija o tome kako se kreira i primenjuje lokalna politika zapošljavanja. Za njih je velika novina to što imaju važnu ulogu u procesu donošenja i primene lokalnih politika.\nAktivnost je realizovana u okviru projekta „Lokalne politike zapošljavanja u fokusu aktivnih građana“ koji je podržao američki narod putem Američke agencije za međunarodni razvoj (USAID), a u okviru projekta „Aktivni građani – bolje društvo zagovaranjem ka saradnji i demokratskom razvoju Srbije“, koji realizuje Beogradska otvorena škola u saradnji sa Beogradskim fondom za političku izuzetnost (BFPE) i Balkanskom istraživačkom mrežom (BIRN) Srbija.


Rosi: Markes je i dalje favorit za titulu - Moto Berza\nPovlačenje Marka Markesa sa jučerašnje trke za gran pri Andaluzije znači da će aktuelni šampion u nastavak sezone ući s nula poena iz dve runde.\nImajući u vidu da će ova sezona imati svega 13 rundi, a da još uvek nije jasno hoće li Španac potpuno oporaviti do Brna, mnogi smatraju da je Mark već sad daleko od odbrane titule.\nMeđutim, s tim se ne slaže njegov rival i sedmostruki osvajač premijerne klase, Valentino Rosi.\n"Šampionat je kratak, a Mark će startovati s velikim minusom. Ipak, još na otvaranju sezone je pokazao da je u odličnoj formi i da ima brzinu."\n"Zato ne mislim da će se tako lako predati."\nNi Rosi nije najbolje počeo 2020, jer je ostao bez poena zbog tehničkih problema na svojoj Yamahi. Čini se da su stvari došle na svoje u drugoj trci, na kojoj je Italijan osvojio mesto na podijumu.\n"Šampionat je kraći nego inače, ali je, ipak, dovoljno dug. U ovom trenutku ne razmišljam o naslovu, već o tome da budem dovoljno jak na stazi, dovoljno konkurentan."\nOd Markesovog debija u premijenoj klasi, samo su Horhe Lorenco i Valentino Rosi uspeli da završe neku od sezona kao bolje plasirani. Bilo je to 2015, kada je Lorenco uzeo naslov ispred nosa "Doktoru".\nMarkes planira da se u akciju vrati na trećoj rundi šampionata, 9. avgusta u Brnu.


Semafori leteli Zrenjaninskim putem - www.lobi-info.rs\n2. februara 2014. 16. avgusta 2015.\nSemafori leteli Zrenjaninskim putem - 01.02.2014\nEkipe „Beograd puta” juče su morale da intervenišu na Zrenjaninskom putu zbog padanja semafora i lanterna koji su ugrožavali saobraćaj i bezbednost putnika.\nOlujan vetar koji dostiže jačinu čak i do 30 m/s zadao je muku građanima leve obale Dunava a i ekipama „Beograd puta”, koje su se trudile da na vreme poprave saobraćajnu signalizaciju koja je letela Zrenjanincem.\n„Na nekoliko lokacija u gradu zbog jačine vetra otkačile su se lanterne i padale na kolovoz. U toku dana se dešavalo i da se plastični držači koji pridržavaju semafore odlome i zbog toga oni prestanu da rade. Trudimo se da u najkraćem roku pokvarene semafore zamenimo novima”, izjavio je Ivan Đurđević iz sektora signalizacije „Beograd puta“.\nSrećom povređenih nije bilo, niti je naneta bilo koja šteta vozilima koja su saobraćala Zrenjaninskim putem.\nDanas smo primetili da je bilbord kod uključenja na Pančevački most oboren i da se semafor u Krnjači okrenuo za 90 stepeni.\nZbog olujnog vetra ekipe „Beograd puta” dežuraju 24 časa i kontrolišu situaciju na putevima leve obale.


BMK izložba zdravih stilova života - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac BMK izložba zdravih stilova života\nBMK izložba zdravih stilova života\npetak, 22 februar 2013 19:21\nUmetničke slike i kreativni radovi mladih predstavljeni su danas posetiocima BMK galerije (izložba radova) u Kancelariji za mlade. BMK izložbu pomogao je Centar E8, centar za promociju zdravih stilova života. Prema najavi lidera BMK planira se ''premeštanje'' izložbe online. Svi će biti u prilici da sledeće nedelje na sajtu bmkgalerija.net pogledaju slike i radove sa izložbe.\nPrisutni su imali prilike da pored izloženih slika i radova čuju više o zdravom načinu života. OK Wellness Oriflame klub promovisao je zdrav stil života i predstavio svoju wellness liniju proizvoda za dopunsku ishranu.


Dogovor sa Prištinom napredak, preostaje primena sporazuma\nIzgradnja prelaza kod Merdara, 4. decembar 2012.\nDan nakon briselskih dogovora srpskog i kosovskog premijera Ivice Dačića i Hašima Tačija u Beogradu predstavnici vladajuće koalicije poručuju da su dogovori u skladu sa statusnom neutralnošću dok analitičari upozoravaju na otvoreno pitanje njihove implementacije. Tim pre što Srbi sa severa Kosova na prelazu Jarinje i dalje ne dozvoljavaju nastavak radova na integrisanom prelazu pod obrazloženjem da čekaju pismene garancije Beograda o tome kako će funkcionisati integrisani prelazi.\n"Mnogi ljudi, čak i neki iz vlade, ne razumeju situaciju u kojoj se nalazimo", poručio je iz Brisela domaćoj javnosti premijer Ivica Dačić nakon trećeg susreta sa Hašimom Tačijem. Sporazum o integrisanom upravljanju prelazima, čemu je bio posvećen veći deo razgovora, "jedan je od najtežih koji je Srbija morala da prihvati", kaže Dačić.\n„Na njima neće biti naplate carine za Srbe sa severa, niti problemi za vozila sa srpskim registracijama, niti sa ličnim dokumentima. Ukoliko bude tih problema Srbija će suspendovati sprovođenje ovog sporazuma“, rekao je Dačić.\nZa Evropsku uniju, koja je zadovoljna trećom rundom dijaloga u Briselu i očekuje sprovođenje postignutih dogovora, ali i da Beograd i Priština narednih nedelja i meseci postignu još sporazuma, "jedna stvar je postizanje dogovora, a druga njihovo sprovođenje”. Ono će takođe biti procenjivano, izjavio je šef delegacije EU u Srbiji Vensan Dežer i podsetio da od toga zavisi napredak Srbije u EU.\n"Još je rano reći da li će do toga doći u narednim nedeljama ili mesecima. Gospođa Ešton će sada prezentovati šta se desilo i šta je učinjeno, kao i šta će biti implementirano, jer postići saglasnost kroz dijalog je jedna stvar, a implementacija je nešto drugo. Moramo sačekati 10. decembar kada će se ministri sastati i doneti odluku”, rekao je Dežer.\nKosovski Srbi protestuju na Jarinju, 4. decembar 2012.\nNo, Dačićeve poruke za sada nisu bile dovoljne Srbima na severu Kosova koji ne žele da plaćaju carinu na prelazima i traže da mogu da koriste srpske tablice i dokumenta. Radovi na integrisanom prelazu Jarinje nisu nastavljeni, jer su Srbi koji se protive njegovoj izgradnji i dalje na toj lokaciji. Oni poručuju da će tu ostati dok ne dobiju pismene garancije Beograda o onome što je dogovoreno u Briselu.\n„Predstavnici četiri opštine jedinstveni su u stavu da se ovde ostane dok se ne dobiju te čvrste, pisane garancije o tome šta podrazumeva ovaj prelaz“, poručio je predsednik opštine Leposavić Dragiša Vasić.\nIz Beograda je pak, poručeno da će državni vrh u četvrtak razgovarati o napretku u dosadašnjim dogovorima u Briselu, a posle toga i sa predstavnicima Srba sa severa Kosova. To je najavio predsednik parlamenta Nebojša Stefanović.\n„Mislim da je ovo važan napredak jer državni vrh želi da predstavnici Srba budu detaljno informisani o svemu što se postiže a to će biti i napredak u odnosu na dosadašnju praksu da gotovo niko nije znao šta se u Briselu razgovaralo i postizalo“, naveo je Stefanović.\nProizvod kosovske politike nove vlasti\nA u Briselu su Dačić i Tači dogovorili i da imenuju svoje oficire za vezu za dijalog, kao i da će dve strane raditi na obezbeđivanju transparentnog protoka novca namenjenog srpskoj zajednici na Kosovu. Dačić tvrdi da to neće biti nikakve posebne kancelarije ni diplomatska predstavništva, već prosto oficiri za vezu koji će sedeti u prostorijama EU.\n„Oni će imati zadak da posreduju u realizaciji onoga što se dogovori u ovom dijalogu i jednostavno oni će biti deo te misije EU, neće imati nikakav diplomatski status, niti će biti neki začetak diplomatskog predstavništva niti Srbije u Prištini niti Kosova ovde u Beogradu“, tvrdi Dačić.\nDok poslanici vladinih stranaka poručuju da su dogovori u skladu sa statusnom neutralnošću bivši pregovarač Beograda Borislav Stefanović na brojne primedbe vlasti da mora da sprovodi ono što je prethodna vlada dogovorila u dijalogu sa Prištinom odgovora pitanjem „a šta je sa oficirima za vezu“.\n„Mislim da su građani Srbije dovoljno pismeni da mogu da vide sve sporazume koje smo mi na vreme objavili i da vide da tu nema nikakvih oficira za vezu niti je bilo kome palo na pamet da o tome razgovara. Ovo je prvi pravi proizvod kosovske politike nove vlasti. Ne treba toga da se stide“, rekao je Stefanović.\nKoštuničin DSS tradicionalno je protiv dogovora sa Prištinom, a LDP iako pozdravlja ishod treće runde briselskih razgovora ipak kritikuje vlast.\n“Stvar je države da Jarinje i Brnjak brane zubima i noktima. To je onaj konac o kome se Kosovo drži za Srbiju”, rekao je poslanik DSS-a Slobodan Samardžić.\n“Pozivam i predsednika i premijera da ovde u parlamentu Srbiji kažu istinu, a da potom zajedno sa svim odgovornim ljudima u društvu ponudimo plan koji je potreban i našoj zemlji i svima koji u ovom trenutku od Srbije zavise”, poruka je lidera LDP-a\nPoslednjim susretom Dačića i Tačija ostvaren je napredak, ali ostaje veliko otvoreno pitanje mogućnosti implementacije. Na to Jelenu Milić, direktorku Centra za evroatlantske studije navodi i najava sastanka državnog vrha koji bi trebalo da se sastane i sa predstavnicima Srba sa severa Kosova.\n„Mislim da je jako dobro da se u ovoj situaciji koja uopšte nije jednostavna izađe iz nekih elementarnih preduslova, vidljivosti državnosti, termina granica, nego da se zaista prvo radi na tome da se uspostavi vladavina prava i kontrola kretanja robe i sredstava preko tih prelaza, da je to u stvari preduslov za bilo koje dalje razmatranje drugih ozbiljnih tema“, ocenjuje Milić.\nRadne grupe će se ponovo sastati u Briselu već 10. januara sledeće godine, a novi sastanak na vrhu biće prema najavama 17. januara.\nPriština: Optimizam uz rezervu\nIntegrisani prelazi korak ka konkretnoj saradnji\nDačić: Da pokušamo mirno, možda će nam bolje ići nego u ratu


Udruženje "Nasljeđe": Heroji se moraju poštovati i slaviti\nObjavljeno: 13 maj 2018 . u kategoriji Trebinje\nNa akademiji održanoj sinoć u pozorišnoj sali Kulturnog centra, predsjednik Udruženja "Nasljeđe" Saša Pešikan istakao je da su heroji Republike Srpske, njeni vojnici, 90-tih godina prošlog vijeka stali jedinstveno i odlučno u odbranu naroda, slobode i vjekovnih ognjišta.\n"Mnogi od njih u toj borbi položili su i svoje živote ugradivši ih u temelje države koja je bila i ostala garant ostanka, opstanka i budućnosti našeg naroda zapadno od Drine", istakao je Pešikan.\nOn je ukazao da je srpski narod sklon da zaboravi, poručujući da se to ne smije dešavati i da heroje odbrambeno-otadžbinskog rata treba slaviti i spominjati ih.\n"Nema nas na pomenima, obilježavanjima, slavljima. Ne spominjemo naše heroje. Nema ih u knjigama, na tablama ulica i trgova. Svi zajedno moramo se dobro zamisliti i zapitati kako u budućnost ne poštujući prošlost, kako podizati potomke a zaboravljati pretke", istakao je Pešikan.\nGradonačelnik Trebinja Luka Petrović istakao je da žrtve ugrađene u temelje Republike Srpske, koje su nam vratile i samopouzdanje i dostojanstvo i "otvorile vječne i svete dveri slobode" nikad ne smiju biti zaboravljene.\n"Svima koji odlučuju o sudbini porodica poginulih boraca poručujem da pažnje, brige i poštovanja nikad nije dosta, da problemi postoje sve dok makar i jedno jedino dijete koje je izgubilo roditelja u ratu ima problem da u našoj državi ostvari sva svoja prava ili sve svoje snove", rekao je Petrović.\nOn je napomenuo da gradska administracija nastoji da učini sve što se može i da pomogne u svakoj prilici.\nO srpskoj istoriji govorio je istoričar Miloš Ković, napominjući da je ona od kosovske bitke do "svih potonjih Kosova našeg naroda" ispisana brojnim imenima onih koji su bili spremni da žrtvuju svoje živote za zajednicu i buduće generacije.\nNa akademiji je prikazan kratki film "Heroji Republike Srpske" u produkciji udruženja "Nasljeđe", dok su u kulturno-umjetničkom programu učestvovali hor "Tribunija", članovi Književnog udruženja "Susret", pjesnik Novica Telebak i trebinjski školarci.